title: 2007/840/KE: Deċiżjoni tal-Kunsill tad- 29 ta’ Novembru 2007 dwar il-konklużjoni tal-Ftehim bejn il-Komunità Ewropea u l-Ukraina dwar l-iffaċilitar tal-ħruġ ta' viżi

text:
               18.12.2007

               MT

               Il-Ġurnal Uffiċjali ta’ l-Unjoni Ewropea

               L 332/66

         DEĊIŻJONI TAL-KUNSILL
   tad-29 ta’ Novembru 2007
   dwar il-konklużjoni tal-Ftehim bejn il-Komunità Ewropea u l-Ukraina dwar l-iffaċilitar tal-ħruġ ta' viżi
   (2007/840/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-punti (2)(b)(i) u (ii) ta' l-Artikolu 62 tiegħu, flimkien ma' l-ewwel sentenza ta' l-ewwel subparagrafu ta' l-Artikolu 300(2) u l-ewwel subparagrafu ta' l-Artikolu 300(3) tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               Il-Kummissjoni nnegozjat f'isem il-Komunità Ewropea Ftehim ma' l-Ukraina dwar l-iffaċilitar tal-ħruġ ta' viżi.

               (2)

               Il-Ftehim ġie iffirmat, f'isem il-Komunità Ewropea, fit-18 ta' Ġunju 2007, suġġett għall-konklużjoni eventwalment possibbli tiegħu aktar tard, skond Deċiżjoni tal-Kunsill adottata fit-12 ta' Ġunju 2007.

               (3)

               Il-Ftehim għandu jiġi approvat.

               (4)

               Il-Ftehim jistabbilixxi Kumitat Konġunt għat-tmexxija tal-Ftehim, li jista jadotta r-regoli ta' proċedura tiegħu. Hu xieraq li tkun prevista proċedura simplifikata sabiex tkun stabbilita l-pożizzjoni tal-Komunità f'dan il-każ.

               (5)

               Skond il-Protokoll dwar il-pożizzjoni tar-Renju Unit u l-Irlanda, u l-Protokoll li jintegra l-acquis ta’ Schengen fil-qafas ta’ l-Unjoni Ewropea, annessi mat-Trattat ta' l-Unjoni Ewropea u mat-Trattat li jistabbilixxi il-Komunità Ewropea, ir-Renju Unit u l-Irlanda ma jipparteċipawx fl-adozzjoni ta’ din id-Deċiżjoni u mhumiex marbuta biha jew suġġetti għall-applikazzjoni tagħha.

               (6)

               Skond il-Protokoll dwar il-pożizzjoni tad-Danimarka, anness mat-Trattat ta' l-Unjoni Ewropea u t-Trattat li jistabbilixxi il-Komunitajiet Ewropej, id-Danimarka ma tipparteċipax fl-adozzjoni ta' din id-Deċiżjoni u mhijiex marbuta biha jew suġġetta għall-applikazzjoni tagħha,

         IDDEĊIEDA KIF ĠEJ:
   Artikolu 1
   Il-Ftehim bejn il-Komunità Ewropea u l-Ukraina dwar l-iffaċilitar tal-ħruġ ta' viżi huwa b'dan approvat f'isem il-Komunità.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill għandu jagħti n-notifika prevista fl-Artikolu 14(1) tal-Ftehim (2).
   Artikolu 3
   Il-Kummissjoni, assistita minn esperti mill-Istati Membri, għandha tirrappreżenta lill-Komunità fil-Kumitat Konġunt ta' esperti stabbilit mill-Artikolu 12 tal-Ftehim.
   Artikolu 4
   Il-pożizzjoni tal-Komunità fi ħdan il-Kumitat Konġunt ta' esperti rigward l-adozzjoni tar-regoli ta' proċedura tiegħu kif meħtieġ taħt l-Artikolu 12(4) tal-Ftehim għandha tittieħed mill-Kummissjoni wara konsultazzjoni ma' kumitat speċjali maħtur mill-Kunsill.
   Artikolu 5
   Din id-Deċiżjoni għandha tiġi ppubblikata fil-Ġurnal Uffiċjali ta' l-Unjoni Ewropea.

      Magħmul fi Brussell, 29 ta’ Novembru 2007.

            Għall-Kunsill

            Il-President

         M. LINO

      (1)  Opinjoni mogħtija fit-13 ta' Novembru 2007 (għadha mhijiex ippubblikata fil-Ġurnal Uffiċjali).

      (2)  Id-data tad-dħul fis-seħħ tal-Ftehim se tiġi ppublikata fil-Ġurnal Uffiċjali ta' l-Unjoni Ewropea mis-Segretarjat Ġenerali tal-Kunsill.
    ---documentbreak---

               18.12.2007

               MT

               Il-Ġurnal Uffiċjali ta’ l-Unjoni Ewropea

               L 332/68

         FTEHIM
   bejn il-Komunità Ewropea u l-Ukraina dwar l-iffaċilitar tal-ħruġ ta’ viżi
   IL-KOMUNITÀ EWROPEA,
   minn hawn ’il quddiem imsejħa “il-Komunità”; kif ukoll
   L-UKRAINA,
   minn hawn 'il quddiem imsejħa “l-Partijiet”
   BIL-ĦSIEB li jiżviluppaw aktar ir-relazzjonijiet ta’ ħbiberija bejn il-Partijiet Kontraenti u x-xewqa li jiffaċilitaw il-kuntatt tal-persuni bħala kundizzjoni importanti għal żvilupp solidu tar-rabtiet ekonomiċi, umanitarji, kulturali, xjentifiċi u rabtiet oħra, billi jiffaċilitaw il-ħruġ ta’ viżi għal ċittadini ta’ l-Ukraina;
   BIX-XEWQA li jirregolaw ir-reġim ta’ vvjaġġar reċiproku ta’ ċittadini ta’ l-Ukraina u Stati Membri ta’ l-Unjoni Ewropea;
   FILWAQT LI JQISU li, mill-1 ta’ Mejju 2005, ċittadini ta’ l-UE huma eżenti mill-ħtieġa tal-viża meta jivvjaġġaw fl-Ukraina għal perjodu ta’ żmien li ma jaqbiżx id-90 jum jew meta jaqsmu mit-territorju ta’ l-Ukraina;
   FILWAQT LI JGĦARFU li jekk l-Ukraina ddaħħal mill-ġdid il-ħtieġa tal-viża għaċ-ċittadini ta’ l-UE, l-istess iffaċilitar mogħti b'dan il-ftehim liċ-ċittadini ta’ l-Ukraina jkun awtomatikament, fuq bażi ta’ reċiproċità, japplika għaċ-ċittadini ta’ l-UE;
   FILWAQT LI JQISU l-Pjan ta’ Azzjoni ta’ Politika ta’ l-UE u l-Ukraina li nnota li jkun stabbilit djalogu kostruttiv dwar l-iffaċilitar tal-viża bejn l-UE u l-Ukraina, bil-ħsieb li ssir tħejjija għal negozjati dwar ftehim ta’ ffaċilitar tal-viża fil-ġejjieni, filwaqt li titqies il-ħtieġa għal progress fin-negozjati kurrenti għal ftehim ta’ ammissjoni mill-ġdid bejn il-KE u l-Ukraina.
   FILWAQT LI JAGĦRFU li dan l-iffaċilitar m’għandux iwassal għal migrazzjoni illegali u jagħtu attenzjoni speċjali lis-sigurtà u l-ammissjoni mill-ġdid;
   FILWAQT LI JGĦARFU d-dħul ta’ reġim ta’ vvjaġġar ħieles mill-viża għaċ-ċittadini ta’ l-Ukraina bħala perspettiva fit-terminu t-twil;
   FILWAQT LI JQISU l-Protokoll dwar il-pożizzjoni tar-Renju Unit u l-Irlanda u l-Protokoll li jintegra l-acquis ta’ Schengen fil-qafas ta’ l-Unjoni Ewropea, anness mat-Trattat ta’ Unjoni Ewropea u t-Trattat li jistabbilixxi l-Komunità Ewropea u jikkonfermaw li d-dispożizzjonijiet ta’ dan il-ftehim ma japplikawx għar-Renju Unit u l-Irlanda;
   FILWAQT LI JQISU l-Protokoll dwar il-pożizzjoni tad-Danimarka anness mat-Trattat ta’ Unjoni Ewropea u t-Trattat li jistabbilixxi l-Komunità Ewropea u jikkonfermaw li d-dispożizzjonijiet ta’ dan il-ftehim ma japplikawx għar-Renju tad-Danimarka.
   FTEHMU KIF ĠEJ:
   Artikolu 1
   Għan u firxa ta’ applikazzjoni
   1.   L-għan ta’ dan il-Ftehim hu li jiffaċilita l-ħruġ ta’ viżi għal żjar intiża ghal mhux aktar minn 90 jum f'kull perjodu ta’ 180 jum għaċ-ċittadini ta’ l-Ukraina.
   2.   Jekk l-Ukraina ddaħħal mill-ġdid il-ħtieġa tal-viża għaċ-ċittadini ta’ l-UE jew ċerti kategoriji ta’ ċittadini ta’ l-UE, l-istess iffaċilitar mogħti b'dan il-ftehim liċ-ċittadini ta’ l-Ukraina jkun awtomatikament, fuq bażi ta’ reċiproċità, japplika għaċ-ċittadini ta’ l-UE in kwistjoni.
   Artikolu 2
   Klawsola Ġenerali
   1.   L-iffaċilitar tal-viża previst f’dan il-Ftehim għandu japplika għal ċittadini ta’ l-Unjoni Ewropea u ta’ l-Ukraina biss sakemm ma jkunux eżenti mill-ħtieġa tal-viża bil-liġijiet u r-regolamenti tal-Komunità jew ta’ l-Istati Membri, tal-ftehim preżenti jew ftehimiet internazzjonali oħra.
   2.   Il-liġi nazzjonali ta’ l-Ukraina, jew ta’ l-Istati Membri jew il-liġi Komunitarja għandhom japplikaw fi kwistjonijiet li mhumiex koperti mid-dispożizzjonijiet ta’ dan il-Ftehim, bħaċ-ċaħda milli tinħareġ viża, ir-rikonoxximent ta’ dokumenti ta’ vvjaġġar, evidenza ta’ mezzi ta’ għixien suffiċjenti u ċ-ċaħda tad-dħul u miżuri ta’ espulsjoni.
   Artikolu 3
   Definizzjonijiet
   Għall-għan ta’ dan il-Ftehim:
   Artikolu 4
   Dokumenti ta’ appoġġ dwar l-għan tal-vjaġġ
   1.   Għall-kategoriji li ġejjin ta’ ċittadini ta’ l-Ukraina, id-dokumenti li ġejjin huma biżżejjed sabiex jiġġustifikaw l-għan tal-vjaġġ lejn il-Parti l-oħra:

               (a)

               Għal membri ta’ delegazzjonijiet uffiċċjali li, wara stedina uffiċċjali indirizzata lill-Ukraina, għandhom jipparteċipaw f'laqgħat, konsultazzjonijiet, negozjati jew programmi ta’ bdil, kif ukoll f'avvenimenti li jsiru fit-territorju ta’ wieħed mill-Istati Membri minn organizzazzjonijiet intergovernattivi:

                           —

                           ittra maħruġa minn awtorità Ukraina li tikkonferma li l-applikant hu membru tad-delegazzjoni tagħha li qed tivvjaġġa lejn il-Parti l-oħra sabiex tipparteċipa fl-avvenimenti msemmija qabel, akkumpanjata b'kopja ta’ l-istedina uffiċċjali;

               (b)

               għal nies tan-negozju jew rappreżentanti ta’ organizzazzjonijiet ta’ negozju:

                           —

                           talba bil-miktub minn persuna legali jew kumpanija li qed tospita, jew uffiċċju jew il-fergħat tagħhom, awtoritajiet statali u lokali ta’ l-Istati Membri jew kumitati organizzattivi ta’ wirjiet ta’ kummerċ u industrija, konferenzi u simpożja li jsiru fit-territorji tal-Federazzjoni Russa jew f'wieħed mill-Istati Membri;

               (ċ)

               Għal xufiera li jwasslu tagħbija internazzjonali u servizzi ta’ trasport ta’ passiġġieri lejn it-territorji ta’ l-Istati Membri f'vetturi reġistrati fl-Ukraina:

                           —

                           Talba bil-miktub mill-assoċjazzjoni nazzjonali ta’ min iwassal fl-Ukraina li tipprovdi għal trasport internazzjonali bit-triq, li tistqarr l-għan, it-tul u l-frekwenza tal-vjaġġi;

               (d)

               għal membri ta’ l-ekwipaġġ ta’ ferroviji, refriġeraturi u lokomottivi f’ferroviji internazzjonali, li jivvjaġġaw bejn it-territorji ta’ l-Istati Membri:

                           —

                           Talba bil-miktub mill-kumpanija ferrovjarja kompetenti ta’ l-Ukraina li tistqarr l-għan, it-tul u l-frekwenza tal-vjaġġi;

               (e)

               għall-ġurnalisti:

                           —

                           ċertifikat jew dokument ieħor maħruġ minn organizzazzjoni professjonali li jixhed li l-persuna konċernata hi ġurnalist/a kwalifikata u dokument maħruġ minn min iħaddmu/iħaddimha li jistqarr li l-għan tal-vjaġġ hu li jitwettaq xogħol ġurnalistiku;

               (f)

               għal persuni li jkunu qed jieħdu sehem f’attivitajiet xjentifiċi, kulturali u artistiċi, inklużi programmi universitarji u programmi oħra ta’ bdil:

                           —

                           talba bil-miktub mill-organizzazzjoni li tkun qed tospita sabiex ikunu jistgħu jipparteċipaw f’dawk l-attivitajiet;

               (ġ)

               għal studenti, studenti gradwati u għalliema li jakkumpanjawhom li jivvjaġġaw għall-iskop ta’ studju jew taħriġ edukattiv, inkluż il-qafas ta’ programmi ta’ bdil kif ukoll attivitajiet oħra marbuta ma’ l-iskola:

                           —

                           talba bil-miktub jew ċertifikat ta’ reġistrazzjoni mill-università, akkademja, istitut, kulleġġ jew skola li tospita, jew karti ta’ l-istudenti jew ċertifikati tal-korsijiet li jkunu ser jattendu.

               (h)

               għal parteċipanti f’avvenimenti sportivi internazzjonali u persuni li jakkumpanjawhom f’kapaċità professjonali:

                           —

                           talba bil-miktub mill-organizzazzjoni li tospita: Awtoritajiet kompetenti, Federazzjonijiet sportivi nazzjonali u Kumitati Olimpiċi Nazzjonali ta’ l-Istati Membri;

               (i)

               għal parteċipanti fi programmi uffiċjali ta’ bdil organizzati minn bliet ġemellati:

                           —

                           talba bil-miktub mill-Kap ta’ Tmexxija/mis-Sindku ta’ dawn l-ibliet.

               (j)

               Għal qraba – konjugi, ulied (inklużi dawk adottati), ġenituri (inklużi kustodji), nanniet u neputijiet – li jżuru ċittadini ta’ l-Ukraina legalment residenti fit-territorju ta’ l-Istati Membri:

                           —

                           talba bil-miktub mill-persuna li tospita:

               (k)

               qraba li jżuru għal ċerimonji ta’ dfin:

                           —

                           dokument uffiċjali li jikkonferma l-fatt ta’ mewt kif ukoll ir-relazzjoni familjari jew oħra bejn l-applikant u l-midfun.

               (l)

               għal żjajjar ta’ mkejjen ta’ difna militari u ċivili:

                           —

                           dokument uffiċjali li jikkonferma l-eżistenza u l-preservazzjoni tal-qabar kif ukoll tar-relazzjoni familjari jew oħra bejn l-applikant u l-midfun.

               (m)

               għal żjajjar fuq raġunijiet mediċi:

                           —

                           Dokument uffiċjali ta’ l-istituzzjoni medika li jikkonferma l-ħtieġa ta’ kura medika f'din l-istituzzjoni u evidenza ta’ mezzi finanzjarji suffiċjenti sabiex jitħallas it-trattament mediku.

         2.   It-talba bil-miktub imsemmija fil-paragrafu 1 ta’ dan l-Artikolu għandha jkollha l-elementi li ġejjin:

               (a)

               għall-persuna mistiedna: isem u kunjom, data tat-twelid, sess, ċittadinanza, numru tad-dokument ta’ identità, ħin u għan tal-vjaġġ, għadd ta’ daħliet u isem ta’ tfal minuri li qed jakkumpanjaw il-persuna mistiedna;

               (b)

               għall-persuna li tistieden: Isem u kunjom u indirizz jew

               (ċ)

               Għall-persuna, kumpanija jew organizzazzjoni legali li tistieden: l-isem u l-indirizz sħaħ u

                           —

                           jekk it-talba ssir minn organizzazzjoni, l-isem u l-pożizzjoni tal-persuna li tiffirma t-talba;

                           —

                           jekk il-persuna li tistieden hi persuna legali jew kumpanija jew uffiċċju jew il-fergħa tagħhom li tinsab fit-territorju ta’ Stat Membru, jinħtieġ in-numru tar-reġistrazzjoni kif mitlub mil-liġi nazzjonali ta’ l-Istat Membru in kwistjoni;

         3.   Għall-kategoriji ta’ ċittadini msemmija fil-paragrafu 1 ta’ dan l-Artikolu, il-kategoriji kollha tal-viżi jinħarġu skond il-proċedura simplifikata mingħajr ma tkun tinħtieġ aktar ġustifikazzjoni, stedina jew validazzjoni dwar l-għan tal-vjaġġ, previst mil-leġiżlazzjoni ta’ l-Istati Membri.
   Artikolu 5
   Ħruġ ta’ viżi għal dħul aktar minn darba
   1.   Missjonijiet diplomatiċi u pożizzjonijiet konsulari ta’ l-Istati Membri għandhom joħorġu viżi b’terminu ta’ validità sa massimu ta’ ħames snin għal dawn il-kategoriji ta’ ċittadini:

               (a)

               membri ta’ Gvernijiet u Parlamenti nazzjonali u reġjonali, Qrati Kostituzzjonali u Qrati Supremi, jekk ma jkunux eżentati mill-ħtieġa tal-viża bil-Ftehim preżenti, fil-qadi ta’ dmirijiethom, b’terminu ta’ validità limitat għall-mandat tagħhom jekk dan ikun inqas minn 5 snin;

               (b)

               membri ta’ delegazzjonijiet uffiċċjali li, wara stedina uffiċċjali indirizzata lill-Ukraina, għandhom jipparteċipaw f'laqgħat, konsultazzjonijiet, negozjati jew programmi ta’ bdil, kif ukoll f'avvenimenti li jsiru fit-territorju ta’ wieħed mill-Istati Membri minn organizzazzjonijiet intergovernattivi:

               (ċ)

               konjugi u tfal (inklużi dawk adottati), li jkunu taħt l-età ta’ 21 jew ikunu dipendenti, u li jkunu qed iżuru ċittadini ta’ l-Ukraina li jkunu legalment residenti fit-territorju ta’ l-Istati Membri jew l-Istati Membri, bit-terminu ta’ validità limitat għat-tul tal-validità ta’ l-awtorizzazzjoni tagħhom għal residenza legali.

               (d)

               nies fin-negozju u rappreżentanti ta’ organizzazzjonijiet ta’ negozju li jivvjaġġaw regolarment fil-Federazzjoni Russa jew fl-Istati Membri;

               (e)

               ġurnalisti.

         2.   Missjonijiet diplomatiċi u pożizzjonijiet konsulari ta’ l-Istati Membri għandhom joħorġu viżi ta’ dħul aktar minn darba bit-terminu ta’ validità sa massimu ta’ sena għal dawn il-kategoriji ta’ ċittadini, jekk kemm-il darba matul is-sena ta’ qabel ikunu kisbu mill-inqas viża waħda, ikunu użawha skond il-liġijiet ta’ dħul u residenza fit-territorju ta’ l-Istat li żaru u jekk ikun hemm raġunijiet għall-ħtieġa ta’ viża ta’ dħul aktar minn darba:

               (a)

               xufiera li jwasslu tagħbija internazzjonali u servizzi ta’ trasport ta’ passiġġieri lejn it-territorji ta’ l-Istati Membri f'vetturi reġistrati fl-Ukraina;

               (b)

               membri ta’ l-ekwipaġġ ta’ ferroviji, refriġeraturi u lokomottivi f’ferroviji internazzjonali, li jivvjaġġaw bejn it-territorji ta’ l-Istati Membri;

               (ċ)

               persuni li jkunu qed jipparteċipaw f’attivitajiet xjentifiċi, kulturali u artistiċi, inklużi programmi universitarji u programmi oħra ta’ bdil, li jivvjaġġaw regolarment fil-Federazzjoni Russa jew fl-Istati Membri;

               (d)

               parteċipanti f’avvenimenti sportivi internazzjonali u persuni li jakkumpanjawhom f’kapaċità professjonali;

               (e)

               parteċipanti fi programmi uffiċjali ta’ bdil organizzati minn bliet ġemellati.

         3.   Missjonijiet diplomatiċi u pożizzjonijiet konsulari ta’ l-Istati Membri u tal-Federazzjoni Russa għandhom joħorġu viżi għal dħul aktar minn darba bit-terminu ta’ validità ta’ minimu ta’ sentejn u massimu ta’ 5 snin għall-kategoriji ta’ ċittadini msemmija fil-paragrafu 2 ta’ dan l-Artikolu, jekk kemm-il darba fis-sentejn ta’ qabel ikunu wżaw tajjeb il-viżi ta’ dħul aktar minn darba għal sena, skond il-liġijiet dwar id-dħul u r-residenza fit-territorju ta’ l-Istat li żaru u li r-raġunijiet għall-ħtieġa ta’ viża għal dħul aktar minn darba jkunu għadhom validi.
   4.   Il-perjodu totali ta’ residenza ta’ persuni msemmija fil-paragrafi 1 sa 3 ta’ dan l-Artikolu m’għandux jaqbeż id-90 jum għal kull perjodu ta’ 180 fit-territorju ta’ l-Istati Membri.
   Artikolu 6
   Ħlas għall-ipproċessar ta’ applikazzjonijiet għall-viża
   1.   Il-ħlas tal-viża għall-ipproċessar ta’ l-applikazzjonijiet ta’ ċittadini Ukraini għandu jammonta għal EUR 35. L-ammont imsemmi qabel jista’ jkun rivedut skond il-proċedura prevista fl-Artikolu 14(4).
   2.   Jekk l-Ukraina ddaħħal mill-ġdid il-ħtieġa tal-viża għal ċittadini ta’ l-UE, il-ħlas tal-viża mitlub mill-Ukraina m'għandux jaqbeż il-EUR 35 jew l-ammont miftiehem jekk il-ħlas ikun rivedut skond il-proċedura prevista fl-Artikolu 14(4).
   3.   L-Istati Membri għandhom jitolbu ħlas ta’ EUR 70 għall-ipproċessar ta’ viżi f'każijiet fejn l-applikazzjoni tal-viża u d-dokumenti ta’ appoġġ ikunu tressqu mill-applikant tal-viża fi żmien tlett ijiem qabel id-data maħsuba għat-tluq tiegħu/tagħha. Dan ma japplikax għal każijiet skond l-Artikolu 6(4), (b), (ċ), (e), (f), (j), (k) u l-Artikolu 7(3). Għall-kategoriji msemmija fl-Artikolu 6(4)(a), (d), (ġ), (h), (i), (l) sa (n), il-ħlas f'każijiet urġenti jkun l-istess kif previst fl-Artikolu 6(1).
   4.   Il-ħlasijiet għall-ipproċessar ta’ l-applikazzjoni għall-viża jitneħħew għal dawn il-kategoriji ta’ persuni:

               (a)

               għal qraba – konjugi, ulied (inklużi dawk adottati), ġenituri (inklużi kustodji), nanniet u neputijiet – li jżuru ċittadini ta’ l-Ukraina legalment residenti fit-territorju ta’ l-Istati Membri;

               (b)

               għal membri ta’ delegazzjonijiet uffiċjali li, wara stedina uffiċjali indirizzata lill-Ukraina, għandhom jipparteċipaw f'laqgħat, konsultazzjonijiet, negozjati jew programmi ta’ bdil, kif ukoll f'avvenimenti li jsiru fit-territorju ta’ wieħed mill-Istati Membri minn organizzazzjonijiet intergovernattivi;

               (ċ)

               membri ta’ Gvernijiet u Parlamenti nazzjonali u reġjonali, Qrati Kostituzzjonali u Qrati Supremi, jekk ma jkunux eżentati mill-ħtieġa tal-viża bil-Ftehim preżenti;

               (d)

               studenti, studenti gradwati u għalliema li jakkumpanjawhom u li jivvjaġġaw għal għanijiet ta’ studju jew taħriġ vokazzjonali;

               (e)

               persuni b’diżabilità u l-persuna li takkumpanjahom, jekk meħtieġ;

               (f)

               persuni li jkunu ppreżentaw dokumenti li jixhdu għall-ħtieġa ta’ l-ivvjaġġar tagħhom għal skopijiet umanitarji, inkluża l-ħtieġa li jirċievu trattament mediku urġenti, u l-persuna li takkumpanja lil dawn il-persuni, jew sabiex jattendu funeral ta’ qarib/a, jew biex iżuru qarib/a morda serjament;

               (ġ)

               parteċipanti f’avvenimenti sportivi internazzjonali għaż-żgħażagħ u persuni li jakkumpanjawhom.

               (h)

               għal persuni li jkunu qed jieħdu sehem f’attivitajiet xjentifiċi, kulturali u artistiċi, inklużi programmi universitarji u programmi oħra ta’ bdil;

               (i)

               għal parteċipanti fi programmi uffiċjali ta’ bdil organizzati minn bliet ġemellati;

               (j)

               ġurnalisti;

               (k)

               pensjonanti;

               (l)

               xufiera li jwasslu tagħbija internazzjonali u servizzi ta’ trasport ta’ passiġġieri lejn it-territorji ta’ l-Istati Membri f'vetturi reġistrati fl-Ukraina;

               (m)

               membri ta’ l-ekwipaġġ ta’ ferroviji, refriġeraturi u lokomottivi f’ferroviji internazzjonali, li jivvjaġġaw bejn it-territorji ta’ l-Istati Membri;

               (n)

               Tfal taħt l-età ta’ 18-il sena u tfal dipendenti taħt l-età ta’ 21.

         Artikolu 7
   Tul tal-proċeduri għall-ipproċessar ta’ applikazzjonijiet għall-viża
   1.   Missjonijiet diplomatiċi u pożizzjonijiet konsulari ta’ l-Istati Membri għandhom jieħdu deċiżjoni fuq it-talba li tinħareġ viża fi żmien għaxart ijiem mid-data ta’ meta tasal l-applikazzjoni u d-dokumenti meħtieġa għall-ħruġ tal-viża.
   2.   Il-perjodu ta’ żmien għat-teħid ta’ deċiżjoni dwar applikazzjoni għall-viża jista’ jkun estiż sa 30 jum f’każijiet individwali, notevolment meta jkun jinħtieġ aktar skrutinju ta’ l-applikazzjoni.
   3.   Il-perjodu ta’ żmien għat-teħid ta’ deċiżjoni dwar applikazzjoni għall-viża jista’ jitnaqqas għal jumejn jew inqas f’każijiet urġenti.
   Artikolu 8
   Tluq f’każ ta’ dokumenti mitlufa jew mistruqa
   Ċittadini ta’ l-Unjoni Ewropea u ta’ l-Ukraina li jkunu tilfu d-dokumenti ta’ identità tagħhom, jew li jkun nsterqulhom dawn id-dokumenti waqt iż-żjara tagħhom fit-territorju ta’ l-Ukraina jew l-Istati Membri, jistgħu jħallu dak it-territorju fuq il-bażi ta’ dokumenti ta’ identità validi li jippermettu l-qsim tal-fruntiera, maħruġa minn missjonijiet diplomatiċi jew uffiċċji konsulari ta’ l-Istati Membri jew tal-Federazzjoni Russa mingħajr viża jew awtorizzazzjoni oħra.
   Artikolu 9
   Estensjoni tal-viża f’ċirkostanzi ta’ eċċezzjoni
   Iċ-ċittadini ta’ l-Ukraina li m’għandhomx il-possibblità li jħallu t-territorju ta’ l-Istati Membri fiż-żmien stabbilit fil-viżi tagħhom minħabba raġunijiet ta’ force majeure għandhom ikollhom it-terminu tal-viżi tagħhom estiż mingħajr ħlas skond il-leġiżlazzjoni applikata mill-Istat li qed jilqa’ għall-perjodu meħtieġ għar-ritorn tagħhom lejn l-Istat ta’ residenza tagħhom.
   Artikolu 10
   Passaporti diplomatiċi
   1.   Ċittadini ta’ l-Ukraina, titulari ta’ passaporti diplomatiċi validi jistgħu jidħlu, jħallu jew jivvjaġġaw fit-territorji ta’ l-Istati Membri mingħajr viżi.
   2.   Persuni msemmija fil-paragrafu 1 ta’ dan l-Artikolu jistgħu joqogħdu fit-territorji ta’ l-Istati Membri għal perjodu li ma jaqbiżx id-90 jum għal kull perjodu ta’ 180 jum.
   Artikolu 11
   Validità Territorjali tal-viżi
   Soġġetti għar-regoli u regolamenti nazzjonali dwar is-sigurtà nazzjonali ta’ l-istati Membri u soġġetti għar-regoli ta’ l-UE dwar viżi b'validità territorjali limitata, iċ-ċittadini ta’ l-Ukraina għandhom ikunu intitolati sabiex jivvjaġġaw fit-territorju ta’ l-Istati Membri fuq bażi ugwali maċ-ċittadini ta’ l-Unjoni Ewropea.
   Artikolu 12
   Kumitat Konġunt għat-tmexxija tal-Ftehim
   1.   Il-Partijiet għandhom iwaqqfu Kumitat Konġunt għat-tmexxija tal-Ftehim (minn hawn ‘il quddiem imsejjaħ “il-Kumitat”), magħmul minn rappreżentanti tal-Komunità Ewropea u ta’ l-Ukraina. Il-Komunità għandha tkun rappreżentata mill-Kummissjoni tal-Komunitajiet Ewropej, assistita minn esperti mill-Istati Membri.
   2.   Il-Kumitat għandu jkollu, b'mod partikolari, dawn l-impenji:

               (a)

               li jissorvelja l-implimentazzjoni tal-Ftehim preżenti;

               (b)

               li jissuġġerixxi emendi jew żidiet għall-Ftehim preżenti;

               (ċ)

               Li jsolvi tilwimiet li jqumu mill-interpretazzjoni jew l-applikazzjoni tad-dispożizzjonijiet f'dan il-Ftehim.

         3.   Il-Kumitat għandu jiltaqa kulmeta jkun meħtieġ bit-talba ta’ waħda mill-Partijiet u mill-anqas darba fis-sena
   4.   Il-Kumitat għandu jistabbilixxi r-regoli tiegħu ta’ proċedura.
   Artikolu 13
   Ir-relazzjoni ta’ dan il-Ftehim ma’ Ftehimiet bilaterali bejn Stati Membri u l-Ukraina
   Sa mid-dħul tiegħu fis-seħħ, dan il-Ftehim għandu jieħu preċedenza fuq id-dispożizzjonijiet ta’ kwalunkwe ftehimiet bilaterali jew multilaterali jew arranġamenti mwettqa bejn l-Istati Membri individwali u l-Ukraina, safejn id-dispożizzjonijiet ta’ dawn il-ftehimiet jew arranġamenti jkopru kwistjonijiet li huma indirizzati mill-Ftehim preżenti.
   Artikolu 14
   Klawsoli finali
   1.   Dan il-Ftehim għandu jkun ratifikat jew approvat mill-Partijiet skond il-proċeduri rispettivi tagħhom u għandu jidħol fis-seħħ fl-ewwel jum tat-tieni xahar wara d-data meta l-Partijiet javżaw lil xulxin li l-proċeduri msemmija hawn fuq tlestew.
   2.   Permezz ta’ deroga għall-paragrafu 1 ta’ dan l-Artikolu, il-Ftehim preżenti għandu jidħol fis-seħħ biss fid-data tad-dħul fis-seħħ tal-ftehim bejn il-Komunità Ewropea u l-Ukraina dwar ammissjoni mill-ġdidta' persuni jekk din id-data tkun wara d-data prevista fil-paragrafu 1 ta’ dan l-Artikolu.
   3.   Dan il-Ftehim hu magħluq għal perjodu ta’ żmien indefinit, sakemm ma jkunx terminat skond il-paragrafu 6 ta’ dan l-Artikolu.
   4.   Dan il-Ftehim jista’ jkun emendat bi ftehim bil-miktub mill-Partijiet. L-emendi ser jidħlu fis-seħħ wara li l-Partijiet ikunu avżaw lil xulxin dwar it-tlestija tal-proċeduri interni tagħhom li huma meħtieġa għal dan l-għan.
   5.   Kull Parti tista’ tissospendi dan il-Ftehim parzjalment jew bis-sħiħ għal raġunijiet ta’ ordni pubbliku, protezzjoni tas-sigurtà nazzjonali u protezzjoni tas-saħħa pubblika. Id-deċiżjoni dwar is-sospensjoni għandha tkun notifikata lill-Parti l-oħra mhux aktar tard minn 48 siegħa qabel id-dħul tiegħu fis-seħħ. Il-Parti li tkun issospendiet l-applikazzjoni ta’ dan il-Ftehim għandha tgħarraf lill-Parti l-oħra immedjatament ladarba r-raġunijiet għas-sospensjoni ma jkunux japplikaw aktar.
   6.   Kull Parti tista’ ttemm dan il-Ftehim billi tagħti avviż bil-miktub lill-Parti l-oħra. Dan il-Ftehim għandu jieqaf iseħħ 90 jum wara d-data tal-wasla ta’ dan l-avviż. Dan il-Ftehim għandu jieqaf milli jibqa' fis-seħħ 90 jum wara d-data ta’ din in-notifika.

      Magħmul fil-Lussemburgu, fit-tmintax-il jum ta’ Ġunju tas-sena elfejn u sebgħa, f'żewġ kopji bil-Bulgaru, iċ-Ċek, id-Daniż, l-Olandiż, l-Ingliż, l-Estonu, il-Finlandiż, il-Franċiż, il-Ġermaniż, il-Grieg, l-Ungeriż, it-Taljan, il-Latvjan, il-Litwan, il-Malti, il-Pollakk, il-Portugiż, ir-Rumen, is-Slovakk, is-Sloven, l-Ispanjol, l-Iżvediż, u l-Ukrain, kull wieħed minn dawn it-testi huwa awtentiku bl-istess mod.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar
         3a Євролейське Спiвтовaриство

         За Укрaйнa
         Por Ucrania
         Za Ukrajinu
         For Ukraine
         Für die Ukraine
         Ukraina nimel
         Για την Ουκρανία
         For Ukraine
         Pour l'Ukraine
         Per l'Ucraina
         Ukrainas vārdā
         Ukrainos vardu
         Ukrajna részéről
         Għall-Ukrajna
         Voor Oekraïne
         W imieniu Ukrainy
         Pela Ucrânia
         Pentru Ucraina
         Za Ukrajinu
         Za Ukrajino
         Ukrainan puolesta
         På Ukrainas vägnar
         3а Уκраїну

   PROTOKOLL GĦALL-FTEHIM DWAR L-ISTATI MEMBRI LI MA JAPPLIKAWX BIS-SĦIĦ L-ACQUIS TA’ SCHENGEN
   Dawk l-Istati Membri li huma marbuta bl-acquis ta’ Schengen imma li għadhom ma joħorġux viżi ta' Schengen, filwaqt li jistennew id-deċiżjoni relevanti tal-Kunsill għal dak l-għan, għandhom joħorġu viżi nazzjonali li l-validità tagħhom tkun limitata għat-territorju tagħhom.
   Dawn l-Istati membri jistgħu jirrikonoxxu unilaterlament il-viżi u l-permessi ta' residenza ta' Schengen għall-għan ta' tranżitu fit-territorju tagħhom, skond id-Deċiżjoni tal-Kunsill Nru 895/2006/KE ta' l-14 ta' Ġunju 2006.
   DIKJARAZZJONI TAL-KOMUNITÀ EWROPEA DWAR IL-ĦRUĠ TA’ VIŻI GĦAL ŻJAJJAR QOSRA F’ĊIMITERJI MILITARI U ĊIVILI
   Missjonijiet diplomatiċi u pożizzjonijiet konsulari ta' l-Istati Membri għandhom, b'regola ġenerali, joħorġu viżi għal żjajjar qosra għal perjodu ta' mhux aktar minn 14-il jum għal persuni li jżuru ċimiterji ċivili u militari.
   DIKJARAZZJONI KONĠUNTA LI TIKKONĊERNA D-DANIMARKA
   Il-Partijiet jinnotaw li l-Ftehim preżenti ma japplikax għall-proċeduri għall-ħruġ ta’ viżi mill-missjonijiet diplomatiċi u l-pożizzjonijiet konsulari tar-Renju tad-Danimarka.
   F’ċirkustanzi bħal dawn, ikun xieraq li l-awtoritajiet tad-Danimarka u l-Ukraina jikkonkludu, bla dewmien, ftehim bilaterali dwar l-iffaċilitar tal-ħruġ ta’ viżi għal żjajjar qosra f'termini simili għall-Ftehim bejn il-Komunità Ewropea u l-Ukraina.
   DIKJARAZZJONI KONĠUNTA DWAR IR-RENJU UNIT U L-IRLANDA
   Il-Partijiet jinnotaw li dan il-Ftehim preżenti mhux applikabbli fit-territorju tar-Renju Unit u fl-Irlanda.
   F'dawn iċ-ċirkustanzi, ikun xieraq li l-awtoritajiet tar-Renju Unit, l-Irlanda u l-Ukraina jikkonkludu ftehimiet bilaterali dwar l-iffaċilitar tal-ħruġ tal-viżi.
   DIKJARAZZJONI KONĠUNTA LI TIKKONĊERNA L-IŻLANDA U N-NORVEĠJA
   Il-Partijiet jinnotaw ir-relazzjoni mill-qrib bejn il-Komunità Ewropea u l-Iżlanda u n-Norveġja, partikolarment bis-saħħa tal-Ftehim tat-18 ta' Mejju 1999 li jikkonċerna l-assoċazzjoni ta' dawn il-pajjiżi ma' l-implimentazzjoni, l-applikazzjoni u l-progress ta' l-acquis ta' Schengen.
   F’ċirkustanzi bħal dawn, ikun xieraq li l-awtoritajiet tan-Norveġja, l-Iżlanda u l-Ukraina jikkonkludu, bla dewmien, ftehim bilaterali dwar l-iffaċilitar tal-ħruġ ta’ viżi għal żjajjar qosra f'termini simili għall-Ftehim bejn il-Komunità Ewropea u l-Ukraina.
   DIKJARAZZJONI TAL-KUMMISSJONI DWAR IL-MOTIVAZZJONI TAD-DEĊIŻJONI LI TKUN RIFJUTATA L-VIŻA
   Waqt li tirrikonoxxi l-importanza tat-trasparenza għal applikanti għall-viża, il-Kummissjoni Ewropea tfakkar li l-proposta leġiżlattiva dwar il-bixra ġdida ta' l-Istruzzjonijiet Konsulari Komuni dwar il-viżi għal missjonijiet diplomatiċi u pożizzjonijiet konsulari ġiet adottata fid-19 ta' Lulju 2006 u tindirizza l-kwistjoni tal-motivazzjoni għal rifjut ta' viżi u possibbiltajiet ta' appell.
   DIKJARAZZJONI KONĠUNTA DWAR L-AĊĊESS TA' APPLIKANTI GĦALL-VIŻA U L-ARMONIZZAZZJNI TA' INFORMAZZJONI DWAR PROĊEDURI GĦALL-ĦRUĠ TA' VIŻI GĦAL ŻJAJJAR QOSRA U DOKUMENTI LI GĦANDHOM JITRESSQU META SSIR L-APPLIKAZZJONI GĦAL VIŻI GĦAL ŻJAJJAR QOSRA
   Waqt li tirrikonoxxi l-importanza tat-trasparenza għal applikanti għall-viża, il-Komunità Ewropea tfakkar li l-proposta leġiżlattiva dwar il-bixra ġdida ta' l-Istruzzjonijiet Konsulari Komuni dwar il-viżi għal missjonijiet diplomatiċi u pożizzjonijiet konsulari ġiet adottata fid-19 ta' Lulju 2006 mill-Kummissjoni Ewropea u tindirizza l-kwistjoni tal-kundizzjonijiet ta' aċċess ta' applikanti għall-viża għal missjonijiet diplomatiċi u pożizzjonijiet konsulari ta' l-Istati Membri.
   Dwar l-informazzjoni li għandha tkun provduta lil applikanti għall-viża, l-Komunità Ewropea tikkunsidra li għandhom jittieħdu miżuri xierqa:

               —

               B’mod ġenerali, sabiex jitfassal tagħrif bażiku għall-applikanti dwar il-proċeduri u l-kundizzjonijiet għall-applikazzjoni għal viżi u dwar il-validità tagħhom.

               —

               Il-Komunità Ewropea tfassal lista ta’ ħtiġijiet minimi sabiex tiżgura li l-applikanti Ukraini jingħataw informazzjoni bażika koerenti u uniformi u jkun jinħtieġu li jressqu, fil-prinċipju, l-istess dokumenti ta' appoġġ.

         It-tagħrif imsemmi hawn fuq għandu jinfirex ħafna (fuq it-tabelli ta' tagħrif ta' konsulati, f'fuljetti, fuq siti ta' l-Internet eċċ.).
   Il-missjonijiet diplomatiċi u l-pożizzjonijiet konsulari ta' l-Istati Membri għandhom jipprovdu tagħrif dwar il-possibbiltajiet eżistenti taħt l-acquis ta' Schengen għall-iffaċilitar tal-ħruġ ta' viżi għal żjajjar qosra fuq bażi ta' każ b'każ.
   ABBOZZ TA' DIKJARAZZJONI POLITIKA DWAR IT-TRAFFIKU LOKALI FUQ IL-FRUNTIERI
   DIKJARAZZJONI MILL-POLONJA, L-UNGERIJA, IR-REPUBBLIKA SLOVAKKA U R-RUMANIJA
   Ir-Repubblika ta' l-Ungerija, ir-Repubblika tal-Polonja, ir-Repubblika Slovakka, kif ukoll ir-Rumanija sa mid-data ta' l-adeżjoni fl-UE, jiddikjaraw ir-rieda tagħhom li jidħlu f'negozjati ta' ftehimiet bilaterali ma' l-Ukraina għall-għan ta' l-implimentazzjoni tar-reġim tat-traffiku lokali fuq il-fruntieri stabbilit bir-Regolament tal-KE adottat fil-5 ta' Ottubru 2006 li jistabbilixxi r-regoli dwar it-traffiku lokali fuq il-fruntieri fil-fruntieri esterni ta' l-art ta' l-Istati Membri u li jemenda l-Konvenzjoni ta' Schengen.


title: 2008/539/KE: Deċiżjoni tal-Parlament Ewropew ta' l-24 ta' April 2007 dwar il-kwittanza għall-implimentazzjoni tal-baġit għas-Sitt, is-Seba', it-Tmien u d-Disa' Fondi Ewropej għall-Iżvilupp għas-sena finanzjarja 2005

text:
               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/189

         DEĊIŻJONI TAL-PARLAMENT EWROPEW
   ta' l-24 ta' April 2007
   dwar il-kwittanza għall-implimentazzjoni tal-baġit għas-Sitt, is-Seba', it-Tmien u d-Disa' Fondi Ewropej għall-Iżvilupp għas-sena finanzjarja 2005
   (2008/539/KE)
   IL-PARLAMENT EWROPEW,
   wara li kkunsidra r-rapport tal-Kummissjoni dwar is-segwitu għad-geċiżjonijiet tal-kwittanza ta' l-2004 (COM(2006) 0641) u l-anness tiegħu SEC(2006) 1376),
   wara li kkunsidra d-dikjarazzjonijiet finanzjarji u l-kontijiet ta' dħul u nfiq għas-Sitt, is-Seba', it-Tmien u d-Disa' Fondi Ewropej għall-Iżvilupp għas-sena finanzjarja 2005 (COM(2006) 0429 – C6-0264/2006) (1),
   wara li kkunsidra r-rapport dwar il-ġestjoni finanzjarja tas-Sitt, is-Seba', it-Tmien u d-Disa' Fondi Ewropej għall-Iżvilupp għas-sena 2005 (COM(2006) 0405),
   wara li kkunsidra r-rapport annwali tal-Qorti ta' l-Awdituri dwar l-attivitajiet iffinanzjati mis-Sitt, mis-Seba', mit-Tmien u mid-Disa' Fondi Ewropej għall-Iżvilupp għas-sena finanzjarja 2005, flimkien mat-tweġibiet ivverifikati ta' l-istituzzjonijiet (2),
   wara li kkunsidra d-dikjarazzjoni ta' assigurazzjoni għall-affidabilità tal-kontijiet u għal-legalità u għar-regolarità tat-tranżazzjonijiet bażiċi, ipprovduti mill-Qorti ta' l-Awdituri bi qbil ma' l-Artikolu 248 tat-Trattat KE (3),
   wara li kkunsidra r-rakkomandazzjonijiet tal-Kunsill tas-27 ta' Frar 2007 (6061/2007 – C6-0094/2007, 6062/2007 – C6-0095/2007, 6063/2007 – C6-0096/2007, 6064/2007 – C6-0097/2007),
   wara li kkunsidra l-Artikolu 33 tal-Ftehima Interna ta' l-20 ta' Diċembru 1995, bejn ir-rappreżentanti tal-Gvernijiet ta' l-Istati Membri, li ltaqgħu fil-Kunsill, dwar l-iffinanzjar u l-amministrazzjoni ta' l-għajnuna Komunitarja taħt it-Tieni Protokoll Finanzjarju għar-raba' Konvenzjoni ACP-KE (4),
   wara li kkunsidra l-Artikolu 32 tal-Ftehima Interna tat-18 ta' Settembru 2000, bejn ir-rappreżentanti tal-Gvernijiet ta' l-Istati Membri li ltaqgħu fil-Kunsill, dwar l-iffinanzjar u l-amministrazzjoni ta' l-għajnuna Komunitarja taħt il-Protokoll Finanzjarju għall-Ftehima ta' Sħubija bejn l-Istati ta' l-Afrika, tal-Karibew u tal-Paċifiku u l-Komunità Ewropea u l-Istati Membri tagħha ffirmata f'Cotonou (Benin) fit-23 ta' Ġunju 2000, u l-allokazzjoni ta' għajnuna finanzjarja għal Pajjiżi u Territorji Barranin li tapplika għalih ir-Raba' Parti tat-Trattat KE (5),
   wara li kkunsidra l-Artikolu 276 tat-Trattat KE,
   wara li kkunsidra l-Artikolu 74 tar-Regolament Finanzjarju tas-16 ta' Ġunju 1998 applikabbli għal koperazzjoni fl-iffinanzjar ta' l-iżvilupp taħt ir-raba' Konvenzjoni ACP-KE (6),
   wara li kkunsidra l-Artikolu 119 tar-Regolament Finanzjarju tas-27 ta' Marzu 2003 applikabbli għad-Disa' Fond Ewropew għall-Iżvilupp (7),
   wara li kkunsidra l-Artikoli 70 u 71, t-tielet inċiż, u l-Anness V tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A6-0115/2007),

               A.

               billi, fid-dikjarazzjoni ta' assigurazzjoni dwar il-Fondi Ewropej ta' l-Iżvilupp (EDFs), il-Qorti ta' l-Awdituri kkonkludiet li, ħlief għal ċerti eċċezzjonijiet, il-kontijiet għas-sena finanzjarja 2005 jirriflettu b'mod affidabbli d-dħul u l-infiq għas-sena finanzjarja u l-qagħda finanzjarja fl-aħħar tas-sena,

               B.

               billi l-konklużjoni tal-Qorti ta' l-Awdituri dwar il-legalità u r-regolarità tat-tranżazzjonijiet bażiċi hija bbażata, inter alia, fuq il-verifika ta' kampjun ta' tranżazzjonijiet,

               C.

               billi l-Qorti ta' l-Awdituri, fuq il-bażi tad-dokumentazzjoni eżaminata, hija ta' l-opinjoni li d-dħul imniżżel fil-kontijiet, l-allokazzjonijiet għall-EDF u l-impenji u l-ħlasijiet, meta jitqiesu kollha kemm huma, huma legali u regolari,

               1.

               Jagħti kwittanza lill-Kummissjoni għall-implimentazzjoni tal-baġit għas-Sitt, is-Seba', it-Tmien u d-Disa' Fondi Ewropej għall-Iżvilupp għas-sena finanzjarja 2005;

               2.

               Jagħti l-osservazzjonijiet tiegħu fir-riżoluzzjoni hawn taħt;

               3.

               Jagħti istruzzjonijiet lill-President tiegħu sabiex jgħaddi din id-deċiżjoni, u r-riżoluzzjoni li hi parti integrali minnha, lill-Kunsill, lill-Kummissjoni, lill-Qorti tal-Ġustizzja, lill-Qorti ta' l-Awdituri u lill-Bank Ewropew ta' l-Investiment, u sabiex dawn jippubblikawhom fil-Ġurnal Uffiċjali ta' l-Unjoni Ewropea (Serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 265, 31.10.2006, p. 1.

      (2)  ĠU C 263, 31.10.2006, p. 205.

      (3)  ĠU C 263, 31.10.2006, p. 213.

      (4)  ĠU L 156, 29.5.1998, p. 108.

      (5)  ĠU L 317, 15.12.2000, p. 355.

      (6)  ĠU L 191, 7.7.1998, p. 53.

      (7)  ĠU L 83, 1.4.2003, p. 1.
    ---documentbreak---

               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/191

         RIŻOLUZZJONI TAL-PARLAMENT EWROPEW
   ta' l-24 ta' April 2007
   li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit għas-Sitt, is-Seba', it-Tmien u d-Disa' Fondi Ewropej għall-Iżvilupp għas-sena finanzjarja 2005
   IL-PARLAMENT EWROPEW,
   wara li kkunsidra r-rapport tal-Kummissjoni dwar is-segwitu għad-deċiżjonijiet tal-kwittanza ta' l-2004 (COM(2006) 0641 u l-anness tiegħu SEC(2006) 1376),
   wara li kkunsidra d-dikjarazzjonijiet finanzjarji u l-kontijiet ta' dħul u nfiq għas-Sitt, is-Seba', it-Tmien u d-Disa' Fondi Ewropej għall-Iżvilupp għas-sena finanzjarja 2005 (COM(2006) 0429 – C6-0264/2006) (1),
   wara li kkunsidra r-rapport dwar il-ġestjoni finanzjarja tas-Sitt, is-Seba', it-Tmien u d-Disa' Fondi Ewropej għall-Iżvilupp għas-sena 2005 (COM(2006) 0405),
   wara li kkunsidra r-rapport annwali tal-Qorti ta' l-Awdituri dwar l-attivitajiet iffinanzjati mis-Sitt, mis-Seba', mit-Tmien u mid-Disa' Fondi Ewropej għall-Iżvilupp għas-sena finanzjarja 2005, flimkien mat-tweġibiet ivverifikati ta' l-istituzzjonijiet (2),
   wara li kkunsidra d-dikjarazzjoni ta' assigurazzjoni għall-affidabilità tal-kontijiet u għal-legalità u għar-regolarità tat-tranżazzjonijiet bażiċi, ipprovduti mill-Qorti ta' l-Awdituri bi qbil ma' l-Artikolu 248 tat-Trattat KE (3),
   wara li kkunsidra r-rakkomandazzjonijiet tal-Kunsill tas-27 ta' Frar 2007 (6061/2007 – C6-0094/2007, 6062/2007 – C6-0095/2007, 6063/2007 – C6-0096/2007, 6064/2007 – C6-0097/2007),
   wara li kkunsidra l-Artikolu 33 tal-Ftehima Interna ta' l-20 ta' Diċembru 1995, bejn ir-rappreżentanti tal-Gvernijiet ta' l-Istati Membri, li ltaqgħu fil-Kunsill, dwar l-iffinanzjar u l-amministrazzjoni ta' l-għajnuna Komunitarja taħt it-Tieni Protokoll Finanzjarju għar-raba' Konvenzjoni ACP-KE (4),
   wara li kkunsidra l-Artikolu 32 tal-Ftehima Interna tat-18 ta' Settembru 2000, bejn ir-rappreżentanti tal-Gvernijiet ta' l-Istati Membri li ltaqgħu fil-Kunsill, dwar l-iffinanzjar u l-amministrazzjoni ta' l-għajnuna Komunitarja taħt il-Protokoll Finanzjarju għall-Ftehima ta' Sħubija bejn l-Istati ta' l-Afrika, tal-Karibew u tal-Paċifiku u l-Komunità Ewropea u l-Istati Membri tagħha ffirmata f'Cotonou (Benin) fit-23 ta' Ġunju 2000, u l-allokazzjoni ta' għajnuna finanzjarja għal Pajjiżi u Territorji Barranin li tapplika għaliha r-Raba' Parti tat-Trattat KE (5),
   wara li kkunsidra l-Artikolu 276 tat-Trattat KE,
   wara li kkunsidra l-Artikolu 74 tar-Regolament Finanzjarju tas-16 ta' Ġunju 1998 applikabbli għal koperazzjoni fl-iffinanzjar ta' l-iżvilupp taħt ir-raba' Konvenzjoni ACP-KE (6),
   wara li kkunsidra l-Artikolu 119 tar-Regolament Finanzjarju tas-27 ta' Marzu 2003 applikabbli għad-Disa' Fond Ewropew għall-Iżvilupp (7),
   wara li kkunsidra l-Artikoli 70 u 71, t-tielet inċiż, u l-Anness V tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A6-0115/2007),

               A.

               billi l-Artikolu 119 tar-Regolament Finanzjarju tas-27 ta' Marzu 2003 jesiġi li l-Kummissjoni tieħu l-passi kollha xierqa biex taġixxi fuq l-osservazzjonijiet mehmużin mad-deċiżjoni li tagħti kwittanza u biex tirrapporta, fuq talba tal-Parlament Ewropew, dwar il-miżuri li ttieħdu fid-dawl ta' dawk l-osservazzjonijiet u kummenti,

               B.

               billi l-Ftehima ta' Sħubija bejn il-Membri tal-Grupp ta' l-Istati Afrikani, tal-Karibew u Paċifiċi minn naħa, u l-Komunità Ewropea u l-Istati Membri tagħha minn naħa l-oħra, iffirmata f'Kotonu fit-23 ta' Ġunju 2000 (8), ġiet riveduta bil-ftehima ffirmata fil-Lussemburgu fil-25 ta' Ġunju 2005 (9),

         Id-dikjarazzjoni ta' assigurazzjoni

               1.

               Jinnota li minkejja l-problemi msemmija fid-dettall hawn taħt, il-Qorti Ewropea ta' l-Awdituri (ECA) hija ta' l-opinjoni li l-kontijiet jirriflettu b'mod affidabbli d-dħul u l-infiq relatati mas-Sitt, mas-Seba', mat-Tmien u mad-Disa' Fondi Ewropej għall-Iżvilupp (EDFs):

                           a)

                           is-sistema attwali ta' l-IT mhix kapaċi tipprovdi tagħrif sħiħ dwar il-kontijiet,

                           b)

                           tagħrif mhux komplet dwar il-garanziji tal-bank, li rriżulta f'dikjarazzjoni tal-garanziji ta' 4 % inqas milli suppost;

               2.

               Jinnota li, fir-rigward tat-tranżazzjonijiet sottostanti, l-Qorti ta' l-Awdituri hija ta' l-opinjoni li d-dħul, l-allokazzjonijiet ta' l-EDF, l-impenji u l-ħlasijiet huma, meta jitqiesu kollha kemm huma, legali u regolari;

               3.

               Ifakkar li madwar nofs l-allokazzjonijiet totali jikkonsistu f'għajnuna programmabbli mmirata lejn l-implimentazzjoni ta' proġetti; josserva li dawn il-fondi jiġu implimentati f'żewġ fażijiet: il-Kummissjoni tieħu d-deċiżjoni dwar l-iffinanzjar – li tidher fil-kontijiet bħala impenn finanzjarju; il-konklużjoni tal-kuntratti – li tidher fil-kontijiet bħala impenji legali individwali – u l-awtorizzazzjoni ta' ħlasijiet isiru mill-uffiċjal nazzjonali li jawtorizza (NAO) tal-pajjiż ikkonċernat, skond il-ftehim dwar l-iffinanzjar bejn il-Kummissjoni u dak il-pajjiż partikulari;

               4.

               Jenfasizza li l-Qorti ta' l-Awdituri nnotat żieda fir-riskju li jsiru żbalji li jaffettwaw tranżazzjonijiet li jaqgħu taħt ir-responsabilità tan-NAOs; jinnota li, fir-rigward ta' impenji legali individwali, l-iżbalji skoperti kienu jikkonċernaw pereżempju l-użu ta' proċeduri xierqa għas-sejħiet ta' l-offerti, b'mod partikulari fl-istimi ta' programmi u ftehimiet dwar għotjiet, garanziji bankarji u n-nuqqas li jintlaħqu l-iskadenzi għall-bidu ta' l-implimentazzjoni ta' programmi; josserva li, fir-rigward ta' ħlasijiet, l-iżbalji kienu jikkonċernaw l-ammonti tal-ħlasijiet u żbalji oħrajn bħal nuqqas ta' konformità ma' l-obbligi kuntrattwali;

               5.

               Jirrikonoxxi, f'konformità ma' l-ECA, l-isforzi tal-Kummissjoni biex tibni l-kapaċità ta' mmaniġġjar ta' l-NAOs billi tipprovdilhom għajnuna teknika, tagħmir u taħriġ; madankollu huwa mħasseb li l-ECA tista' tiġġudika r-riżultati ta' dawn l-isforzi bħala wieħed varjabbli; jitlob li l-Kummissjoni tirfina l-istrateġija ta' appoġġ tagħha fir-rigward ta' każijiet problematiċi;

         It-tisħiħ tar-responsabbilità fl-immaniġġjar tal-Kummissjoni tal-fondi EDF

               6.

               Ifakkar li fir-riżoluzzjoni ta' kwittanza preċedenti, il-Parlament talab lill-Kummissjoni biex tikkjarifika t-tqassim indikattiv tar-responsabilitajiet tal-Kummissjoni fir-rigward ta' l-EDF u ta' l-għajnuna esterna; huwa konxju tal-pożizzjoni tal-Kummissjoni, li t-tqassim ta' responsabilitajiet, minkejja li teżisti ċerta kumplessità minħabba l-ħtieġa għal koordinazzjoni ta' servizzi differenti tal-Kummissjoni, jaħdem tajjeb fil-prattika; madankollu, jistieden lill-Kummissjoni biex tirrifletti fuq modi possibbli kif tista' tissimplifika l-istruttura ta' ġestjoni attwali sabiex ikun minimizzat l-periklu ta' ambigwitajiet fir-rigward tar-responsabilitajiet għall-EDF;

         Tisħiħ tal-kontroll demokratiku tal-fondi ta' l-EDF immaniġġjati mill-Bank Ewropew ta' l-Investiment

               7.

               Jinnota li, mill-allokazzjoni inizjali totali tad-Disa' EDF, li tammonta għal EUR 13 800 miljun, il-Bank Ewropew ta' l-Investiment (EIB) huwa responsabbli għal EUR 2 200 miljun, li jintefqu permezz tal-faċilità ta' investiment ta' l-EDF; josserva li l-faċilità ta' investiment mhix koperta mid-dikjarazzjoni ta' assigurazzjoni ta' l-ECA u lanqas mill-proċedura ta' kwittanza tal-Parlament;

               8.

               Jipproponi li l-EIB jagħti rendikont ta' l-immaniġġjar tiegħu tal-faċilità ta' investiment ta; l-EDF lill-Kumitat għall-Kontroll tal-Baġit tal-Parlament u jenfasizza li, skond it-Titolu VII tar-Regolament Finanzjarju applikabbli għad-Disa' EDF, il-kontijiet ta' l-EDF immaniġġjati mill-EIB huma suġġetti għal eżami mill-ECA;

               9.

               Jerġa jtenni l-opinjoni mir-riżoluzzjonijiet dwar kwittanza preċedenti li hemm ċerta diskrepanza fir-regolament finanzjarju ta' l-EDF attwali fir-rigward tal-kontijiet ta' l-EDF: waqt li matul il-proċedura ta' kwittanza, il-Kummissjoni tippreżenta l-kontijiet ikkonsolidati ta' l-EDF lill-Parlament inklużi d-dikjarazzjonijiet finanzjarji u t-tagħrif mogħti mill-EIB, sussegwentement il-Parlament jeżamina biss il-kontijiet u jeskludi l-informazzjoni mogħtija mill-EIB;

               10.

               Ifakkar li l-ECA, fl-opinjoni tagħha Nru. 12/2002 (10), iddispjaċiha li l-operazzjonijiet ta' l-EDF immaniġġjati mill-EIB ma kinux suġġetti għal proċedura ta' kwittanza li tinvolvi l-Parlament u l-Kunsill; jappoġġja l-argumenti ta' l-ECA li dawk l-operazzjonijiet twettqu mill-bank f'isem il-Komunità u b'riskju tal-Komunità, u li fil-bidu dawn il-fondi kienu kontribuzzjoni ta' l-Ewropej li jħallsu taxxi u mhux tas-swieq finanzjarji;

               11.

               Huwa konvint li t-trasparenza u l-kontroll demokratiku tal-fondi ta' l-EDF immaniġġjati mill-EIB kienu jissaħħu li kieku dawn l-operazzjonijiet kienu suġġetti għal proċedura ta' kwittanza li tinvolvi l-Parlament u l-Kunsill; jistieden lill-Istati Membri, lill-Kummissjoni u lill-EIB biex jindirizzaw din il-kwistjoni waqt ir-reviżjoni li ġejja tar-Regolament Finanzjarju ta' l-EDF;

         Indirizzar ta' limitazzjonijiet fir-riżorsi

               12.

               Jikkonkludi għal darba oħra li l-integrazzjoni ta' l-EDF fil-baġit ta' l-UE isaħħaħ il-konsistenza globali tal-koperazzjoni Ewropea fl-iżvilupp, tiżgura aktar trasparenza u effettività u tiffaċilità l-iskrutinju demokratiku;

               13.

               Huwa mħasseb li l-Kummissjoni, fir-rapport tagħha dwar l-immaniġġjar finanzjarju, indikat li minħabba limitazzjonijiet fir-riżorsi xi oqsma ta' kontroll finanzjarju ġew traskurati, fosthom, bħala eżempji xierqa, insibu l-monitoraġġ ta' programmi Stabex u l-implimentazzjoni ta' kontrolli ex post; barra minn hekk jinnota li kemm ir-rapporti ta' attività annwali tad-DĠ AIDCO (EuropeAid) kif ukoll dawk tad-DĠ Żvilupp ibassru nuqqas fin-numru ta' staff meta x-xogħol jiżdied b'mod sinifikattiv fis-snin li ġejjin;

               14.

               Jinnota li l-Kummissjoni tuża punti ta' referenza li joriġinaw mit-taqbil li jsir ma' donaturi oħrajn, u li l-Kummissjoni fasslet għaliha nnifisha mira li żżomm rata ta' 4,5 membri ta' staff għal kull EUR 10 miljun għajnuna; huwa ta' l-opinjoni li l-fatt li tintlaħaq rata ġenerali ta' staff għal kull EUR 10 miljun ta' għajnuna ma jistax fih innifsu jagħti lill-awtorità ta' kwittanza l-assigurazzjoni meħtieġa li l-implimentazzjoni u l-kontroll finanzjarju ma jbatux minn nuqqas attwali ta' staff kif ġie rikonoxxut mill-Kummissjoni stess;

               15.

               Jitlob, f'konformità ma' l-ECA, li l-Kummissjoni, fir-rapport tagħha dwar l-immaniġġjar finanzjarju għall-2006, tindika l-prijoritajiet li ġew stabbiliti bħala riżultat tal-limitazzjonijiet attwali fir-riżorsi u l-impatt fuq l-implimentazzjoni ta' l-EDFs;

               16.

               Jistieden lill-Kummissjoni, biex tirrevedi l-istrateġija ta' verifika tagħha u torganizza mill-ġdid l-istrutturi ta' verifika u l-istaff u, mhux biss minħabba l-limitazzjonijiet attwali fir-riżorsi, biex tikkunsidra koperazzjoni aktar mill-qrib ma' l-esperti nazzjonali mill-amministrazzjonijiet ta' l-Istati Membri fl-immaniġġjar finanzjarju tal-fondi ta' l-EDF b'mod ġenerali u l-użu estiż ta' impriżi privati magħrufa u b'reputazzjoni tajba mill-Istati Membri fit-twettiq ta' programmi u proġetti individwali;

         Il-bini ta' sistemi sodi ta' teknoloġija ta' l-informatika għall-finijiet ta' kontabilità u mmaniġġjar

               17.

               Jikkondividi t-tħassib ta' l-ECA fir-rigward tal-fatt li s-sistema ta' kontabilità attwali ma pprovdietx it-tagħrif komplet dwar il-kontijiet għas-sena finanzjarja 2005 u li, għalhekk, il-kontijiet kellhom jiġu kumplimentati b'mod manwali sabiex ikunu konformi mal-prinċipji tal-kontabilità tad-dovut (accrual accounting);

               18.

               Huwa mħasseb dwar ir-riżultat ta' verifika tas-sistema lokali tat-teknoloġija ta' l-informatika tal-EuropeAid li saret bis-saħħa tal-kapaċità għal verifika interna tal-EuropeAid, li ddikjarat li l-kontrolli ta' l-applikazzjoni kienu adegwati, iżda li l-amministrazzjoni u sigurtà tas-sistema laħqu biss l-istandards minimi skond “prattiki prinċipali”;

               19.

               Jinnota li l-immaniġġjar tal-fondi ta' l-EDF se jitmexxa għall-istess sistema tat-teknoloġija ta' l-informatika użata għall-immaniġġjar ta' l-għajnuna għall-iżvilupp iffinanzjata mill-baġit ġenerali (CRIS – ABAC); josserva li kien hemm dewmien fil-migrazzjoni li issa hija skedata li ssir sa l-aħħar ta' l-2007, fil-ħin għall-bidu ta' l-Għaxar EDF fl-2008; jistieden lill-Kummissjoni biex tgħarraf lill-Parlament dwar ir-riżultati tal-proċess ta' migrazzjoni; jistenna li l-Kummissjoni tiżgura li waqt il-proċess ta' migrazzjoni jkun provdut tagħrif komplut u ta' min joqogħod fuqu dwar iż-żamma tal-kontijiet lill-ECA u lill-awtorità ta' kwittanza;

               20.

               Jilqa' b'sodifazzjon il-fatt li l-Kummissjoni lesta tinforma lill-Parlament dwar l-integrazzjoni ta' l-amministrazzjoni finanzjarja ta' l-EDF fis-Sistema Komuni ta' Informazzjoni RELEX (CRIS) f'Lulju u mbagħad f'Settembru;

               21.

               Jappoġġja l-intenzjoni tal-Kummissjoni li ttejjeb is-sistema ta' l-informatika tal-EuropeAid mhux biss fir-rigward ta' l-iffunzjonar tagħha bħala għodda tal-kontabilità iżda wkoll bħala għodda ta' tmexxija; f'dan il-kuntest, jitlob lill-Kummissjoni biex tqis b'attenzjoni partikulari segwitu mtejjeb u koerenti tas-sejbiet tal-verifika;

         Evalwazzjoni ta' l-impatt ta' l-iffinanzjar mill-UE għall-għajnuna għall-iżvilupp permezz ta' l-EDF

               22.

               Huwa konvint li l-kejl tal-kontribut ta' għajnuna għall-iżvilupp ta' l-UE ffinanzjata permezz ta' l-EDF hemm bżonn – bħala l-ewwel pass – li l-Kummissjoni taħdem ma' l-imsieħba fil-pajjiżi benefiċċjarji sabiex jitfasslu objettivi kemm jista' jkun preċiżi li jippermettu li l-progress jiġi kkalkulat b'mod faċli u preċiż f'kull stadju ta' l-implimentazzjoni;

               23.

               Jinnota li l-Kummissjoni, fis-segwitu tagħha għall-kwittanza ta' l-2004 li ġiet ippreżentata f'Ottubru 2006, indikat li, fir-rigward tar-rawnd ta' programmar tal-pajjiżi għall-perjodu 2007-2013, hija fil-proċess li tiżviluppa rakkomandazzjonijiet għall-użu ta' indikaturi rilevanti f'kull wieħed mill-oqsma koperti mid-dokumenti ta' programmar;

               24.

               Jaħseb li huwa importanti li indikaturi rilevanti tal-prestazzjoni għandhom ikunu inklużi fil-proċess ta' programmar mill-bidu nett; jistieden lill-Kummissjoni biex tindika, fir-rapport dwar l-immaniġġjar finanzjarju għall-2006, sa liema punt ġew implimentati fil-ħin ir-rakkomandazzjonijiet għall-istabbiliment ta' indikaturi tal-prestazzjoni fil-proċess ta' programmar għall-perjodu 2007-13;

               25.

               Jistenna li l-Kummissjoni tagħti istruzzjonijiet lid-delegazzjonijiet tagħha fil-pajjiżi benefiċċjarji bħala regola ġenerali biex fir-rapporti tagħha tiddefinixxi r-riżultati prattiċi tat-tqassim tal-fondi ta' l-UE sabiex il-Kummissjoni tkun tista' tikkalkula u tippubblika r-riżultati tal-koperazzjoni ta' l-UE fl-iżvilupp;

         Aktar titjib fl-implimentazzjoni tal-fondi ta' l-EDF

               26.

               Hu fiduċjuż li sseħħ il-previżjoni fl-evalwazzjoni tal-prestazzjoni li tgħid li l-fondi kollha tad-Disa' EDF se jkunu impenjati sa l-aħħar ta' l-2007 meta jiskadi d-Disa' EDF; jitlob lill-Kummissjoni biex tinforma lill-Parlament, f'ħin waqtu għall-kwittanza għas-sena finanzjarja 2006, dwar l-evoluzzjoni ta' l-impenji fir-rigward tad-Disa' EDF, is-sitwazzjoni fir-rigward ta' l-EDFs preċedenti u s-sitwazzjoni fir-rigward ta' ħlasijiet;

               27.

               Ifakkar li t-tnaqqis ta' impenji pendenti (reste à liquider (RAL)) kien għal żmien twil suġġett tat-tħassib tal-Parlament f'eżerċizzji ta' kwittanza preċedenti; jappoġġja l-inizjattivi riċenti tal-Kummissjoni biex tnaqqas ir-RAL; jinnota li fl-2006 ir-RAL tnaqqas għall-ewwel darba u issa jammonta għal EUR 10 324 miljun; jinnota li r-RAL “l-antik”, jiġifieri impenji li ilhom iktar minn 5 snin, tnaqqas minn EUR 1,62 biljun għal EUR 867 miljun; jinnota li l-impenji inattivi, jiġifieri dawk li għalihom ma kienx iffirmat l-ebda kuntratt u li għalihom ma sarux l-ebda ħlasijiet f'dawn l-aħħar sentejn, tnaqqsu minn EUR 350 miljun għal EUR 285 miljun; jitlob lill-Kummissjoni biex tagħmel sforzi biex tnaqqas ir-RAL u biex tirrapporta, fid-dettall, lill-awtorità ta' kwittanza dwar il-progress li sar;

               28.

               Jinnota li r-rapport dwar l-immaniġġjar finanzjarju għas-sena finanzjarja 2005 tressaq tard; jistenna li l-Kummissjoni tipprovdi, fir-rapport ta' l-immaniġġjar finanzjarju tagħha għas-sena finanzjarja 2006, informazzjoni aktar dettaljata kif mitlub mill-ECA, b'mod partikulari informazzjoni dwar l-istrateġija biex jitnaqqas il-livell ta' impenji inattivi;

               29.

               Jilqa' b'sodisfazzjon il-fatt li s-sehem tal-fondi ta' l-UE minfuqa fuq is-setturi tas-saħħa bażika u ta' l-edukazzjoni bażika tela' minn 4,98 % għal 6,83 %; madanakollu, jiddispjaċih li dan is-sehem għadu 'l bogħod ħafna mill-mira ta' 20 % li ġiet ffissat fil-baġit ta' l-2005; ma jistax jaċċetta l-fatt li l-Kummissjoni qed tuża l-objettiv leġittimu u meħtieġ ta' koordinazzjoni aħjar tad-donaturi u l-kondiviżjoni tax-xogħol fosthom bħala skuża għal-livell wisq baxx ta' investiment fis-setturi tas-saħħa bażika u ta' l-edukazzjoni bażika u jħeġġiġha sabiex tadotta miżuri sabiex tikseb il-mira ta' 20 % u sabiex tinforma lill-Parlament bil-miktub ta' l-anqas darbtejn fis-sena dwar il-progress ta' l-implimentazzjoni u dwar il-fatturi meqjusa fil-kalkoli;

               30.

               Jiddipjaċih dwar il-fatt li l-Kummissjoni għadha ma żviluppatx strateġija komprensiva flimkien mal-pajjiżi benefiċjarji sabiex is-setturi tas-saħħa u ta' l-edukazzjoni jkunu prijorità fl-istrateġiji ġodda tal-pajjiżi;

               31.

               Jesprimi dispjaċir ukoll li, minkejja li l-kummissjoni tat l-assigurazzjonijiet tagħha, id-dokumenti ta' strateġiji nazzjonali li bħalissa qed jiġu ppreparati huma nieqsa minn profil ċar ta' Għanijiet ta' Żvilupp tal-Millenju (MDG), biex ma nsemmux in-nuqqas ta' miri u skedi speċifiċi għall-kisba ta' kull MDG u jonqsu milli jitrattaw b'mod xieraq il-kontribuzzjoni tal-Komunità għall-kisba tagħhom;

               32.

               Jistieden lill-Kummissjoni sabiex tikkontrolla aktar mill-qrib l-emigrazzjoni ta' xogħol tas-snajja mill-pajjiżi li qed jiżviluppaw lejn l-UE u sabiex tipproponi miżuri xierqa li jippermettu lill-persuni mħarrġa li ġejjin minn pajjiżi li qed jiżviluppaw, li jibqgħu jew jerġgħu jirritornaw lejn pajjiżhom sabiex azzjoni mid-donaturi, eżempju fis-setturi tas-saħħa u ta' l-edukazzjoni, tista' tkun fit-tul u effettiva fil-ġlieda kontra l-faqar fil-pajjiżi li qed jiżviluppaw;

               33.

               Jilqa' b'sodisfazzjon l-isforzi tal-Kummissjoni sabiex timplimenta l-istrateġija sabiex l-ambjent jiġi inkorporat fil-koperazzjoni għall-iżvilupp, u jistieden lill-Kummissjoni sabiex tkompli miexja 'l quddiem bid-dimensjoni ambjentali fil-politika għall-iżvilupp, inklużi miżuri li jippromwovu l-forniment ta' enerġija li tirrispetta l-ambjent;

         L-Iżgurar ta' mmaniġġjar finanzjarju sod fir-rigward ta' l-appoġġ għall-baġit

               34.

               Josserva li l-Kummissjoni tikkunsidra l-appoġġ għall-baġit mogħti lill-pajjiżi benefiċjarji bħala għodda dejjem aktar importanti għat-twassil effiċjenti ta' politiki ta' l-iżvilupp; jinnota li s-sehem ta' impenji ta' l-EDF fil-qasam ta' l-appoġġ għall-baġit ġenerali u settorjali żdied b'mod konsiderevoli, minn 18 % fl-2004 għal 32 % fl-2005;

               35.

               Jirrimarka li s-setgħat ta' kontroll ta' l-ECA fil-qasam ta' l-appoġġ għall-baġit huma limitati; jagħti bħala eżempju, fir-rigward tal-legalità u r-regolarità tat-tranżazzjonijiet bażiċi, li l-ECA tista' tivverifika biss li l-kundizzjonijiet rilevanti ġew evalwati b'mod xieraq mill-Kummissjoni; għalhekk, jappoġġja b'mod qawwi t-talba ta' l-ECA li l-Kummissjoni għandha tfassal b'mod strutturat u dettaljat, fir-rapport tagħha dwar l-immaniġġjar finanzjarju għas-sena 2006, il-kriterji li wasslu għall-konklużjonijiet tal-Kummissjoni dwar l-eliġibilità tal-pajjiż relevanti għal appoġġ tal-baġit; jilqa' l-impenn tal-Kummissjoni biex tipprovdi l-informazzjoni mitluba;

               36.

               Jerġa' jtenni li l-Parlament, f'konformità ma' l-ECA, tagħti importanza kbira l-irwol ta' l-istituzzjonijiet superjuri nazzjonali ta' verifika (SAIs) fil-pajjiżi li jirċievu apoġġ għall-baġit; jinsisti li jirċievi, kif kien mitlub fir-riżoluzzjoni ta' kwittanza preċedenti, l-evalwazzjoni tal-Kummissjoni tal-possibilitajiet differenti għall-Komunità Ewropea biex tikkopera ma' dawk l-SAIs;

               37.

               Jilqa' l-inizjattiva tal-Kummissjoni biex tappoġġja proġetti ta' ġemellaġ li jinvolvu esperti nazzjonali mill-SAIs ta' l-Istati Membri u SAIs fil-pajjiżi li qed jirċievu l-appoġġ għall-baġit, bħall-koperazzjoni bejn l-Uffiċċju Nazzjonali ta' l-Awditjar tar-Renju Unit u l-Uffiċċju ta' l-Awditjar tal-Gana; jitlob lill-Kummissjoni sabiex tindaga aktar dwar l-użu tal-kompetenza tas-SAIs ta' l-Istati Membri sabiex jissaħħaħ il-kontroll finanzjarju pubbliku fil-pajjiżi msieħba;

         Sistemi ta' superviżjoni u ta' kontroll

               38.

               Jinnota l-opinjoni ta' l-ECA li għadha ma ġietx stabbilita strateġija koerenti u globali ta' kontroll fir-rigward ta' l-immaniġġjar tal-fondi ta' l-EDF u ta' l-għajnuna esterna; jilqa' r-rakkomandazzjonijiet konkreti ta' l-ECA li jiġu inklużi xi elementi f'din l-istrateġija; josserva li l-Pjan ta' Azzjoni tal-Kummissjoni lejn qafas Integrat ta' Kontroll Intern (11) jaħseb għal linji gwida komuni li għandhom ikunu stabbiliti għal kull grupp ta' politiki u li dan għandu jirriżulta f'rappurtaġġ aktar ċar u koerenti fir-rapporti ta' attività annwali; jirrikonoxxi r-rieda tal-Kummissjoni li ttejjeb aktar is-sistemi superviżorji u ta' kontroll u l-miżuri konkreti proposti biex dan isir; jitlob lill-Kummissjoni biex tirrapporta, fid-dawl tar-rakkomandazzjonijiet konkreti ta' l-ECA, dwar il-progress li jsir fir-rapporti ta' attività annwali li ġejjin;

               39.

               Jilqa' l-fatt li l-ECA irreġistrat titjib fis-sistemi ta' superviżjoni u ta' kontroll tal-Kummissjoni; madankollu jiddispjaċih mill-fatt li dan it-titjib ma jestendix għas-superviżjoni, l-kontroll u l-verifika ta' l-istituzzjonijiet ta' implimentazzjoni; jikkunsidra mhux aċċettabbli li, bħala riżultat, jibqa' jsir numru kbir ta' żbalji materjali f'punt ċentrali fil-katina bejn l-Ewropew li jħallas it-taxxa u l-benefiċjarju finali fil-pajjiż li qed jiżviluppa;

               40.

               Jistieden lill-Kummissjoni sabiex tiżviluppa u timplimenta metodu komprensiv lejn is-superviżjoni, il-kontroll u l-verifika ta' l-organizzazzjonijiet ta' implimentazzjoni sabiex tiżgura l-applikazzjoni xierqa ta' proċeduri kuntrattwali mill-organizzazzjonijiet ta' implimentazzjoni, li ħafna drabi s'issa ma kienx il-każ;

               41.

               Jistieden lill-Kummissjoni sabiex, bil-għan li ttejjeb is-superviżjoni finanzjarja, tiżgura li l-EuropeAid tipprovdi appoġġ aħjar għall-istaff finanzjarju operattiv fid-delegazzjonijiet u fis-servizzi ċentrali, tagħmel arranġamenti għal analiżi ta' riskju aħjar u li jiffoka fuq is-setturi ta' riskju għoli partikulari u tagħmel aktar żjarat ta' monitoraġġ, tikseb superviżjoni ċentrali aħjar tal-prestazzjoni u ssegwi l-verifiki esterni mibdija mid-delegazzjonijiet u mis-servizzi ċentrali u tibda anqas verifiki ex post filwaqt li fl-istess ħin ittejjeb l-iskop, il-ħin u l-kontroll tal-kwalità tagħhom;

               42.

               Ġeneralment, jappoġġa bil-qawwa t-talba ta' l-ECA li l-Kummissjoni għandha tippreżenta fid-dettall il-mod kif segwiet is-sejbiet tal-verifiki ta' l-ECA fir-rapporti ta' attività annwali u fir-rapporti dwar l-immaniġġjar finanzjarju tal-fondi ta' l-EDF.

      (1)  ĠU C 265, 31.10.2006, p. 1.

      (2)  ĠU C 263, 31.10.2006, p. 205.

      (3)  ĠU C 263, 31.10.2006, p. 213.

      (4)  ĠU L 156, 29.5.1998, p. 108.

      (5)  ĠU L 317, 15.12.2000, p. 355

      (6)  ĠU L 191, 7.7.1998, p. 53.

      (7)  ĠU L 83, 1.4.2003, p. 1.

      (8)  ĠU L 317, 15.12.2000, p. 3.

      (9)  ĠU L 287, 28.10.2005, p. 4.

      (10)  ĠU C 12, 17.1.2003, p. 19.

      (11)  ĠU C 67, 18.3.2006, p. 32.


title: Deċiżjoni (UE) 2015/1709 tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Impriża Konġunta ENIAC għas-sena finanzjarja 2013

text:
               30.9.2015

               MT

               Il-Ġurnal Uffiċjali tal-Unjoni Ewropea

               L 255/424

      DEĊIŻJONI (UE) 2015/1709 TAL-PARLAMENT EWROPEW
      tad-29 ta' April 2015
      dwar il-kwittanza għall-implimentazzjoni tal-baġit tal-Impriża Konġunta ENIAC għas-sena finanzjarja 2013
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Impriża Konġunta ENIAC għas-sena finanzjarja 2013,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta ENIAC għas-sena finanzjarja 2013, flimkien mat-tweġibiet tal-Impriża Konġunta (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Impriża Konġunta għall-implimentazzjoni tal-baġit għas-sena finanzjarja 2013 (05306/2015 — C8–0049/2015),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3),

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (4), u b'mod partikolari l-Artikolu 209 tiegħu,

                  —

                  wara li kkunsidra r-Regolament tal-Kunsill (KE) Nru 72/2008 tal-20 ta' Diċembru 2007 li jistabbilixxi l-Impriża Konġunta ENIAC (5),

                  —

                  wara li kkunsidra r-Regolament tal-Kunsill (UE) Nru 561/2014 tas-6 ta' Mejju 2014 li jistabbilixxi l-Impriża Konġunta ECSEL (6), u b'mod partikolari l-Artikolu 1(2) u l-Artikolu 12 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (7),

                  —

                  wara li kkunsidra r-Regolament ta' Delega tal-Kummissjoni (UE) Nru 110/2014 tat-30 ta' Settembru 2013 dwar il-Mudell tar-Regolament Finanzjarju għal korpi ta' sħubija pubblika-privata msemmija fl-Artikolu 209 tar-Regolament (UE, Euratom) Nru 966/2012 tal-Parlament Ewropew u tal-Kunsill (8),

                  —

                  wara li kkunsidra l-Artikolu 94 u l-Anness V tar-Regoli ta' Procedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A8-0104/2015),

         1.

            Jiddifferixxi d-deċiżjoni tiegħu dwar il-kwittanza lid-Direttur Eżekuttiv tal-Impriża Konġunta ECSEL għall-implimentazzjoni tal-baġit tal-Impriża Konġunta ENIAC għas-sena finanzjarja 2013;

         2.

            Jippreżenta l-kummenti tiegħu fir-riżoluzzjoni t'hawn taħt;

         3.

            Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Impriża Konġunta ECSEL, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 452, 16.12.2014, p. 26.

         (2)  ĠU C 452, 16.12.2014, p. 27.

         (3)  ĠU L 248, 16.9.2002, p. 1.

         (4)  ĠU L 298, 26.10.2012, p. 1.

         (5)  ĠU L 30, 4.2.2008, p. 21.

         (6)  ĠU L 169, 7.6.2014, p. 152.

         (7)  ĠU L 357, 31.12.2002, p. 72.

         (8)  ĠU L 38, 7.2.2014, p. 2.


title: 2010/742/UE: Deċiżjoni tal-Parlament Ewropew u tal-Kunsill tal- 24 ta' Novembru 2010 dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas- 17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2009/028 NL/Limburg Diviżjoni 18 mill-Olanda)

text:
               4.12.2010

               MT

               Il-Ġurnal Uffiċjali tal-Unjoni Ewropea

               L 318/39

         DEĊIŻJONI TAL-PARLAMENT EWROPEW U TAL-KUNSILL
   tal-24 ta' Novembru 2010
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2009/028 NL/Limburg Diviżjoni 18 mill-Olanda)
   (2010/742/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina finanzjarja u l-amministrazzjoni finanzjarja soda (1), u b’mod partikulari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni (2), u b’mod partikulari l-Artikolu 12(3) tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni twaqqaf biex jipprovdi appoġġ addizzjonali għall-ħaddiema ssensjati minħabba bidliet strutturali kbar fix-xejriet kummerċjali dinjija u sabiex jagħtihom għajnuna biex ikunu integrati mill-ġdid fis-suq tax-xogħol.

               (2)

               L-ambitu tal-FEAG twessa’ għall-applikazzjonijiet imressqa mill-1 ta' Mejju 2009 biex jinkludi sostenn lill-ħaddiema li jitilfu l-impjieg bħala riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta Mejju 2006 jippermetti l-mobilizzazzjoni tal-FEAG taħt il-limitu massimu annwali ta' EUR 500 miljun.

               (4)

               Fit-30 ta' Diċembru 2009, ir-Renju tal-Olanda ressaq applikazzjoni għall-mobilizzazzjoni tal-FEAG, fir-rigward ta' sensji f’disa’ intrapriżi li joperaw fit-Taqsima 18 tar-Reviżjoni 2 tan-NACE (l-istampar u r-riproduzzjoni ta' media rrekordjata) fir-reġjun NUTS II ta' Limburg (NL42) u ssupplimentaha b’tagħrif addizzjonali sas-6 ta' Mejju 2010. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni għalhekk ressqet proposta biex tuża l-ammont ta' EUR 549 946.

               (5)

               Il-FEAG għandu, għalhekk, jiġi mmobilizzat sabiex jipprovdi kontribut finanzjarju għall-applikazzjoni mressqa mill-Pajjiż l-Baxxi.

         ADOTTAW DIN ID-DEĊIŻJONI:
   Artikolu 1
   Fil-qafas tal-baġit ġenerali tal-Unjoni Ewropea stabbilit għas-sena finanzjarja 2010, għandha tiġi mobilizzata somma ta' EUR 549 946 f’approprjazzjonijiet ta' impenn u ta' ħlas taħt l-intestatura tal-Fond ta' Solidarjetà tal-Unjoni Ewropea.
   Artikolu 2
   Id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, l-24 ta’ Novembru 2010.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         O. CHASTEL

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: Deċiżjoni tal-Kummissjoni tad-9 ta’ Diċembru 2016 dwar il-konklużjoni, f'isem il-Komunità Ewropea tal-Enerġija Atomika, tal-Protokoll mal-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Bożnija-Ħerzegovina, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea

text:
               15.12.2016

               MT

               Il-Ġurnal Uffiċjali tal-Unjoni Ewropea

               C 467/16

         DEĊIŻJONI TAL-KUMMISSJONI
   tad-9 ta’ Diċembru 2016
   dwar il-konklużjoni, f'isem il-Komunità Ewropea tal-Enerġija Atomika, tal-Protokoll mal-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Bożnija-Ħerzegovina, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea
   (2016/C 467/06)
   IL-KUMMISSJONI EWROPEA,
   Wara li kkunsidrat it-Trattat li Jistabbilixxi l-Komunità Ewropea tal-Enerġija Atomika, u b’mod partikolari l-Artikolu 101(2) tiegħu,
   Wara li kkunsidrat id-deċiżjoni tal-Kunsill li tapprova l-konklużjoni mill-Kummissjoni, f'isem il-Komunità Ewropea għall-Enerġija Atomika, tal-Protokoll mal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa u l-Bożnija-Ħerzegovina, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea,
   Billi:

               (1)

               Il-Ftehim ta’ Stabbilizzazzjoni u ta' Assoċjazzjoni bejn il-Komunitajiet Ewropej u l-Istati Membri tagħhom, minn naħa, u l-Bosnja-Ħerzegovina, min-naħa l-oħra (“l-SAA”) ġie ffirmat fis-16 ta' Ġunju 2008 u daħal fis-seħħ fl-1 ta' Ġunju 2015 (1).

               (2)

               Ir-Repubblika tal-Kroazja saret Stat Membru tal-Unjoni fl-1 ta’ Lulju 2013.

               (3)

               F’konformità mat-tieni subparagrafu tal-Artikolu 6(2) tal-Att tal-2012 dwar il-kundizzjonijiet tal-adeżjoni tar-Repubblika tal-Kroazja mal-Unjoni Ewropea, jinħtieġ li l-adeżjoni tal-Kroazja mal-SAA tiġi miftiehma permezz tal-konklużjoni ta’ Protokoll mal-SAA mill-Kunsill li jaġixxi unanimament f’isem l-Istati Membri, u l-pajjiż terz ikkonċernat.

               (4)

               Fl-24 ta’ Settembru 2012, il-Kunsill awtorizza lill-Kummissjoni biex tiftaħ negozjati mal-Bożnija-Ħerzegovina sabiex tikkonkludi protokoll mal-SAA.

               (5)

               Dawn in-negozjati tlestew b’suċċess u l-Protokoll Protokoll tal-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u l-Bożnija-Ħerzegovina, min-naħa l-oħra, biex titqies l-adeżjoni tar-Repubblika tal-Kroazja mal-Unjoni Ewropea (“il-Protokoll”) ġie inizjalat fit-18 ta’ Lulju 2016.

               (6)

               Il-Protokoll ikopri kwistjonijiet li jaqgħu taħt kompetenzi tal-Komunità Ewropea tal-Enerġija Atomika.

               (7)

               Jinħtieġ li l-Protokoll jiġi konkluż mill-Kummissjoni f'isem il-Komunità Ewropea tal-Enerġija Atomika fejn jidħlu kwistjonijiet li jaqgħu fil-kompetenza tal-Komunità Ewropea tal-Enerġija Atomika.

               (8)

               Fil-21 ta' Novembru 2016, il-Kunsill adotta deċiżjoni li tapprova l-konklużjoni tal-Protokoll mill-Kummissjoni f’isem il-Komunità Ewropea tal-Enerġija Atomika (2).

               (9)

               L-iffirmar u l-konklużjoni tal-Protokoll huma soġġetti għal proċedura separata fir-rigward ta' kwistjonijiet li jaqgħu taħt it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea.

               (10)

               Il-Protokoll għandu jiġi approvat,

         IDDEĊIDIET KIF ĠEJ:
   Artikolu 1
   Il-konklużjoni, f'isem il-Komunità Ewropea tal-Enerġija Atomika, tal- Protokoll mal-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika tal-Bożnija-Ħerzegovina, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea hi b'dan approvata.
   It-test tal-Protokoll hu mehmuż mad-Deċiżjoni tal-Kunsill fuq l-iffirmar, f’isem l-Unjoni Ewropea u l-Istati Membri tagħha, u l-applikazzjoni provviżorja tal-Protokoll (3).
   Artikolu 2
   Il-Membru tal-Kummissjoni responsabbli mill-Politika Ewropea tal-Viċinat u n-Negozjati għat-Tkabbir hu b’dan awtorizzat li jiffirma l-Protokoll, u jiddepożita n-notifika prevista fl-Artikolu 7 tal-Protokoll.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, id-9 ta’ Diċembru 2016.

            Għall-Kummissjoni

         Johannes HAHN

            Membru tal-Kummissjoni

      (1)  ĠU L 164, 30.6.2015, p. 2.

      (2)  Għadu mhux ippubblikat fil-Ġurnal Uffiċjali.

      (3)  Għadu mhux ippubblikat fil-Ġurnal Uffiċjali.


title: 2013/379/UE: Deċiżjoni tal-Kumitat Politiku u ta’ Sigurtà EU BAM Rafah/1/2013 tad- 9 ta’ Lulju 2013 dwar il-ħatra tal-Kap tal-Missjoni tal-Unjoni Ewropea ta’ Assistenza fil-Fruntieri għall-Punt ta’ Qsim ta’ Rafah (EU BAM Rafah)

text:
               16.7.2013

               MT

               Il-Ġurnal Uffiċjali tal-Unjoni Ewropea

               L 193/19

         DEĊIŻJONI TAL-KUMITAT POLITIKU U TA’ SIGURTÀ EU BAM RAFAH/1/2013
   tad-9 ta’ Lulju 2013
   dwar il-ħatra tal-Kap tal-Missjoni tal-Unjoni Ewropea ta’ Assistenza fil-Fruntieri għall-Punt ta’ Qsim ta’ Rafah (EU BAM Rafah)
   (2013/379/UE)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea, u b’mod partikolari t-tielet paragrafu tal-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2005/889/PESK tal-25 ta’ Novembru 2005 dwar l-istabbiliment ta’ Missjoni tal-Unjoni Ewropea ta’ Assistenza fil-Fruntieri għall-Punt ta’ Qsim ta’ Rafah (EU BAM Rafah) (1), u b’mod partikolari l-Artikolu 10(1) tiegħu,
   Billi:

               (1)

               Skont l-Azzjoni Konġunta 2005/889/PESK, il-Kumitat Politiku u ta’ Sigurtà (KPS) hu awtorizzat, f’konformità mal-Artikolu 38 tat-Trattat, sabiex jieħu d-deċiżjonijiet rilevanti għall-fini tal-eżerċizzju tal-kontroll politiku u tat-tmexxija strateġika tal-missjoni tal-Unjoni Ewropea ta’ Assistenza fil-Fruntieri għall-Punt ta’ Qsim ta’ Rafah (EU BAM Rafah), inkluż b’mod partikolari d-deċiżjoni li jinħatar Kap tal-Missjoni.

               (2)

               Fit-23 ta’ Mejju 2013, ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà pproponiet il-ħatra tas-Sur Gerhard SCHLAUDRAFF bħala Kap tal-Missjoni EU BAM Rafah mill-1 ta’ Lulju 2013 sat-30 ta’ Ġunju 2014.

               (3)

               Id-Deċiżjoni tal-Kunsill 2013/355/PESK tat-3 ta’ Lulju 2013 li temenda u testendi l-Azzjoni Konġunta 2005/889/PESK dwar l-istabbiliment ta’ Missjoni tal-Unjoni Ewropea ta’ Assistenza fil-Fruntieri għall-Punt ta’ Qsim ta’ Rafah (EU BAM Rafah) (2) estendiet il-mandat ta’ EU BAM Rafah sat-30 ta’ Ġunju 2014,

         ADOTTA DIN ID-DEĊIŻJONI:
   Artikolu 1
   Is-Sur Gerhard SCHLAUDRAFF huwa b’dan maħtur bħala Kap tal-Missjoni tal-Unjoni Ewropea ta’ Assistenza fil-Fruntieri għall-Punt ta’ Qsim ta’ Rafah (EU BAM Rafah) mill-1 ta’ Lulju 2013 sat-30 ta’ Ġunju 2014.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tapplika mill-1 ta’ Lulju 2013.

      Magħmul fi Brussell, id-9 ta’ Lulju 2013.

            Għall-Kumitat Politiku u ta’ Sigurtà

            Il-President

         W. STEVENS

      (1)  ĠU L 327, 14.12.2005, p. 28.

      (2)  ĠU L 185, 4.7.2013, p. 16.


title: Deċiżjoni tal-Kunsill tat- 30 ta’ Ottubru 2013 li tadotta l-pożizzjoni tal-Kunsill dwar l-abbozz ta' baġit emendatorju Nru 9 tal-Unjoni Ewropea għas-sena finanzjarja 2013

text:
               1.11.2013

               MT

               Il-Ġurnal Uffiċjali tal-Unjoni Ewropea

               C 318/3

         DEĊIŻJONI TAL-KUNSILL
   tat-30 ta’ Ottubru 2013
   li tadotta l-pożizzjoni tal-Kunsill dwar l-abbozz ta' baġit emendatorju Nru 9 tal-Unjoni Ewropea għas-sena finanzjarja 2013
   2013/C 318/03
   IL-KUNSILL TAL-UNJONI EWROPEA,
   Wara li kkunsidra it-Trattat dwar il-Funzjonament tal-Unjoni Ewropea, u b'mod partikolari l-Artikolu 314 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a tiegħu,
   Wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (1) u b'mod partikolari l-Artikolu 41 tiegħu,
   Billi:

               —

               il-baġit tal-Unjoni għas-sena finanzjarja 2013 kien adottat definittivament fit-12 ta' Diċembru 2012 (2),

               —

               fit-3 ta' Ottubru 2013, il-Kummissjoni ppreżentat proposta li fiha l-abbozz ta' baġit emendatorju Nru 9 għall-baġit ġenerali għas-sena finanzjarja 2013,

               —

               minħabba l-fatt li l-abbozz ta' baġit emendatorju Nru 9 għall-baġit ġenerali għall-2013 jeħtieġ li jiġi adottat mingħajr dewmien, huwa ġġustifikat li jitqassar, f'konformità mal-Artikolu 3(3) tar-Regoli ta' Proċedura tal-Kunsill, il-perijodu ta' tmien ġimgħat għall-informazzjoni tal-Parlamenti Nazzjonali, kif ukoll il-perijodu ta' għaxart ijiem previst biex il-punt jitpoġġa fuq l-aġenda proviżorja tal-Kunsill, stabbiliti fl-Artikolu 4 tal-Protokoll Nru 1 dwar ir-rwol tal-Parlamenti nazzjonali fl-Unjoni Ewropea.

         IDDEĊIEDA KIF ĠEJ:
   Artikolu waħdieni
   Il-pożizzjoni tal-Kunsill dwar l-abbozz ta' baġit emendatorju Nru 9 tal-Unjoni Ewropea għas-sena finanzjarja 2013 ġiet adottata fit-30 ta' Ottubru 2013.
   Jista' jinkiseb aċċess għat-test sħiħ għall-konsultazzjoni jew għat-tniżżil mis-sit web tal-Kunsill: http://www.consilium.europa.eu/

      Magħmul fi Brussell, it-30 ta’ Ottubru 2013.

            Għall-Kunsill

            Il-President

         L. LINKEVIČIUS

      (1)  ĠU L 298, 26.10.2012, p. 1.

      (2)  ĠU L 66, 8.3.2013, p. 1, b'Corrigendum fil-ĠU L 134, 18.5.2013, p. 21.


title: Deċiżjoni tal-Kummissjoni (UE) 2017/451 tal-14 ta' Marzu 2017 li tapprova, f'isem l-Unjoni Ewropea, ċerti emendi tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania

text:
                  15.3.2017

                  MT

                  Il-Ġurnal Uffiċjali tal-Unjoni Ewropea

                  L 69/34

            DEĊIŻJONI TAL-KUMMISSJONI (UE) 2017/451
      tal-14 ta' Marzu 2017
      li tapprova, f'isem l-Unjoni Ewropea, ċerti emendi tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Deċiżjoni tal-Kunsill (UE) 2016/870 tal-24 ta' Mejju 2016 dwar il-konklużjoni, f'isem l-Unjoni Ewropea, tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania għal perjodu ta' erba' snin (1), u b'mod partikolari l-Artikolu 3 tagħha,
      Billi:

                  (1)

                  L-Artikolu 10 tal-Ftehim ta' Sħubija fis-settur tas-sajd bejn il-Komunità Ewropea u r-Repubblika Iżlamika tal-Mauritania, minn hawn 'il quddiem “il-Ftehim” (2), approvat permezz tar-Regolament tal-Kunsill (KE) Nru 1801/2006 (3), li jistabbilixxi Kumitat Konġunt responsabbli għall-monitoraġġ tal-applikazzjoni tal-ftehim imsemmi, u b'mod partikolari għas-superviżjoni tal-implimentazzjoni, l-interpretazzjoni u l-funzjonament korrett, kif ukoll għar-rivalutazzjoni, fejn xieraq, tal-livell tal-opportunitajiet tas-sajd u, sussegwentement, tal-kontribuzzjoni finanzjarja,

                  (2)

                  L-Artikolu 1(1) tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania, minn hawn 'il quddiem imsejjaħ “il-Protokoll”, approvat bid-Deċiżjoni (UE) 2016/870, jistabbilixxi l-opportunitajiet tas-sajd fil-qafas ta' dan il-ftehim għal perjodu ta' erba' snin li jibda mis-16 ta' Novembru 2015, u l-Artikolu 2(1) tal-Protokoll jistabbilixxi l-kontribuzzjoni finanzjarja annwali marbuta mal-aċċess tal-bastimenti tal-Unjoni Ewropea għaż-żona tas-sajd tal-Mauritania,

                  (3)

                  It-tabella msemmija fl-Artikolu 1(1) tal-Protokoll tippreċiża l-opportunitajiet tas-sajd u tipprevedi li, abbażi tal-pariri xjentifiċi disponibbli, iż-żewġ partijiet jistgħu jiftiehmu, fil-Kumitat Konġunt, dwar l-għoti ta' opportunitajiet tas-sajd għall-bastimenti tat-tkarkir mgħammra bi friża li jintużaw għas-sajd għall-ispeċijiet tal-ħut tal-qiegħ li għalihom ikun ġie identifikat ammont żejjed,

                  (4)

                  Ġie previst li l-Kumitat Konġunt jiltaqa' f'Nouakchott fil-15 u s-16 ta' Novembru 2016 f'laqgħa straordinarja biex jadotta l-emenda tal-opportunitajiet tas-sajd u l-kundizzjonijiet applikabbli għall-attività tas-sajd kif ukoll il-kontribuzzjoni finanzjarja, b'kont meħud tat-talba tal-Unjoni li tinħoloq kategorija ġdida tas-sajd għall-bastimenti tat-tkarkir mgħammra bi friża li jintużaw għas-sajd tal-merluzz l-iswed,

                  (5)

                  Qabel il-laqgħa tal-Kumitat Konġunt, il-Kummissjoni bagħtet dokument preparatorju lill-Kunsill fejn spjegat fid-dettall l-elementi speċifiċi tal-pożizzjoni prevista tal-Unjoni,

                  (6)

                  Il-pożizzjoni prevista tal-Unjoni ġiet approvata mill-Kunsill b'konformità mal-punt 3 tal-Anness tad-Deċiżjoni tal-Kunsill (UE) 2016/870/UE,

                  (7)

                  L-emendi adottati, jew l-introduzzjoni ta' kategorija ġdida tas-sajd għall-bastimenti tat-tkarkir mgħammra bi friża li jintużaw għas-sajd għall-merluzz l-iswed, il-kundizzjonijiet għall-attività tas-sajd li huma applikabbli għal din il-kategorija ġdida u ż-żieda tal-kontribuzzjoni finanzjarja marbuta mal-aċċess, iddaħħlu fl-Anness 5 tal-minuti tal-imsemmija laqgħa tal-Kumitat Konġunt tal-15 u s-16 ta' Novembru 2016,

                  (8)

                  Dawn l-emendi għandhom jiġu approvati f'isem l-Unjoni Ewropea,

            ADOTTAT DIN ID-DEĊIŻJONI:
      Artikolu 1
      L-emendi tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania, adottati mill-Kumitat Konġunt stabbilit permezz tal-Artikolu 10 tal-imsemmi ftehim fil-laqgħa tiegħu tal-15 u s-16 ta' Novembru 2016 u li jirriżultaw mill-Anness 5 tal-minuti, huma approvati f'isem l-Unjoni.
      It-test tal-Anness 5 tal-minuti tal-laqgħa tal-Kumitat Konġunt tal-15 u s-16 ta' Novembru 2016 huwa mehmuż ma' din id-Deċiżjoni.
      Artikolu 2
      Din id-Deċiżjoni tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

         Magħmul fi Brussell, l-14 ta' Marzu 2017.

               Għall-Kummissjoni

               Il-President

            Jean-Claude JUNCKER

         (1)  ĠU L 145, 2.6.2016, p. 1.

         (2)  ĠU L 343, 8.12.2006, p. 4.

         (3)  Ir-Regolament tal-Kunsill (KE) Nru 1801/2006 tat-30 ta' Novembru 2006 dwar il-konklużjoni tal-Ftehim ta' Sħubija fis-settur tas-sajd bejn il-Komunità Ewropea u r-Repubblika Iżlamika tal-Mauritania (ĠU L 343, 8.12.2006, p. 1).

         ANNESS
         Protokoll, l-Artikolu 2, il-paragrafi:

                     1.

                     Il-kontribuzzjoni finanzjarja annwali marbuta mal-aċċess tal-bastimenti tal-Unjoni Ewropea għaż-żona tas-sajd tal-Mauritania msemmija fl-Artikolu 7 tal-Ftehim hija stabbilita għal sebgħa u ħamsin miljun u ħames mitt elf (57 500 000) Euro. Dan il-paragrafu għandu japplika soġġett għad-dispożizzjonijiet tal-Artikoli 5 sa 10 u 16 ta' dan il-Protokoll.

                     3.

                     Il-qabdiet totali permissibbli (il-kategoriji 1, 2, 2a, 3, 6, 7 u 8) u t-tunnellaġġ ta' referenza (il-kategoriji 4 u 5) huma ddefiniti fl-iskedi tekniċi mogħtija fl-Anness 1 ta' dan il-Protokoll. Dawn huma stabbiliti għal sena kalendarja, jiġifieri mill-1 ta' Jannar sal-31 ta' Diċembru tas-sena kkonċernata. Meta l-ewwel perjodu u l-aħħar perjodu ta' applikazzjoni tal-Protokoll ma jkunux jikkorrispondu ma' sena kalendarja, il-qabdiet totali permissibbli għandhom jiġu stabbiliti pro rata temporis filwaqt li jitqiesu, għal kull kategorija tas-sajd, ix-xejriet tat-tqassim tal-qabdiet matul is-sena.

                     7.

                     Għall-kategoriji tas-sajd 4 u 5, jekk il-qabdiet li jagħmlu l-bastimenti tas-sajd għat-tonn tal-Unjoni Ewropea fiż-żona tas-sajd tal-Mauritania jaqbżu t-tunnellaġġ ta' referenza previst għal kull waħda minn dawn il-kategoriji, l-ammont ta' sebgħa u ħamsin miljun u ħames mitt elf (57 500 000) Euro tal-kontribuzzjoni finanzjarja se jiżdied, għal kull tunnellata supplimentari maqbuda, bl-ammont tat-tariffa stabbilit fl-iskedi tekniċi korrispondenti għas-sena kkonċernata. Madankollu, l-ammont li l-Unjoni Ewropea jkollha tħallas meta jinqabżu dawn il-limiti ma jistax ikun iżjed mill-ammont li jikkorrispondi mal-ammont doppju tat-tunnellaġġ ta' referenza. Meta l-kwantitajiet maqbudin mill-bastimenti tal-Unjoni Ewropea jkunu iżjed mid-doppju tat-tunnellaġġ ta' referenza korrispondenti, l-ammont dovut għall-kwantità li taqbeż dan il-limitu għandu jitħallas is-sena ta' wara.

               Tabella tal-kategoriji tas-sajd imsemmija fl-Artikolu 1(1):

                     Kategoriji tas-sajd

                     Il-qabdiet totali permissibbli u t-tunnellaġġ ta' referenza

                     1

                     Bastimenti tas-sajd li jistadu għall-krustaċji ħlief għall-awwista u l-granċ

                     5 000  tunnellata

                     2

                     Bastimenti tat-tkarkir (mingħajr friża) u bastimenti tas-sajd bil-konz tal-qiegħ għall-merluzz iswed

                     6 000  tunnellata

                     2(a)

                     Bastimenti tat-tkarkir (mgħammra bi friża) li jintużaw għas-sajd tal-merluzz iswed

                     merluzz iswed 3 500  tunnellata
                     klamar 1 450  tunnellata
                     siċċ 600 tunnellata

                     3

                     Bastimenti tas-sajd għall-ispeċijiet demersali ħlief il-merluzz iswed, b'irkaptu li ma jinvolvix xbieki tat-tkarkir

                     3 000  tunnellata

                     4

                     Bastimenti għas-sajd tat-tonn bit-tartaruni

                     12 500  tunnellata
                     (tunnellaġġ ta' referenza)

                     5

                     Bastimenti għas-sajd tat-tonn bil-qasab u x-xlief u bastimenti tas-sajd bil-konz tal-wiċċ

                     7 500  tunnellata
                     (tunnellaġġ ta' referenza)

                     6

                     Bastimenti tat-tkarkir użati għas-sajd tal-ħut pelaġiku li jkunu mgħammra bi friża

                     225 000  tunnellata (*1)

                     7

                     Bastimenti għas-sajd tal-ħut pelaġiku frisk

                     15 000  tunnellata (*2)

                     8

                     Ċefalopodi

                     [pm] tunnellati

               Anness, l-Appendiċi 1 “Skedi tekniċi”, skeda ġdida 2a:

                     KATEGORIJA TAS-SAJD 2a:
                     BASTIMENTI TAT-TKARKIR (MGĦAMMRA BI FRIŻA) LI JINTUŻAW GĦAS-SAJD TAL-MERLUZZ ISWED

               1.   Żona tas-sajd

                                 (a)

                                 Fit-Tramuntana tal-latitudni 19° 15′ 60″N: fil-Punent tal-linja li tgħaqqad il-punti li ġejjin:

                                                20° 46′ 30″N

                                                17° 03′ 00″W

                                                20° 36′ 00″N

                                                17° 11′ 00″W

                                                20° 36′ 00″N

                                                17° 36′ 00″W

                                                20° 03′ 00″N

                                                17° 36′ 00″W

                                                19° 45′ 70″N

                                                17° 03′ 00″W

                                                19° 29′ 00″N

                                                16° 51′ 50″W

                                                19° 15′ 60″N

                                                16° 51′ 50″W

                                                19° 15′ 60″N

                                                16° 49′ 60″W

                                 (b)

                                 Fin-Nofsinhar tal-latitudni 19° 15′ 60″N u sal-latitudni 17° 50′ 00″N: fil-Punent tal-linja tat-18-il mil nawtiku mkejla mill-marka tal-ilma baxx.

                                 (c)

                                 Fin-Nofsinhar tal-latitudni 17° 50′ 00″N: fil-Punent tal-linja tat-12-il mil nawtiku mkejla mill-marka tal-ilma baxx.

                           Għaż-żoni kkalkulati mill-marka tal-ilma baxx, il-Kumitat Konġunt jista' jissostitwixxi l-linji ta' demarkazzjoni taż-żoni b'serje ta' koordinati ġeografiċi.

                     Irkaptu awtorizzat

                                 —

                                 Xbieki tat-tkarkir tal-qiegħ għall-merluzz.

                                 —

                                 L-irduppjar tal-manka tax-xibka tat-tkarkir huwa pprojbit.

                                 —

                                 L-irduppjar tal-ħbula li jikkostitwixxu l-manka tax-xibka tat-tkarkir huwa pprojbit.

                     Daqs minimu tal-malji awtorizzat

                     70 mm (xibka tat-tkarkir)

                     Daqsijiet minimi

                     Għall-ħut, id-daqs minimu għandu jitkejjel mill-ponta ta' quddiem sa tarf id-denb (it-tul totali) (ara l-Appendiċi 7).

                     Il-Kumitat Konġunt jista' jistabbilixxi daqs minimu għall-ispeċijiet li mhumiex imsemmija hawn fuq.

                     Qabdiet aċċessorji

                     Awtorizzati

                     Mhux awtorizzati

                     25 % ta' ħut demersali (ħlief il-merluzz iswed)

                     Ċefalopodi (ħlief il-klamari u s-siċċ) u krustaċji

                     Il-Kumitat Konġunt jista' jistabbilixxi rata ta' qabdiet aċċessorji għall-ispeċijiet li mhumiex imsemmija hawn fuq.

                     Opportunitajiet tas-sajd/Tariffi

                     Perjodu

                     Sena

                     Qabdiet totali permissibbli (f'tunnellati)

                     3 500

                     merluzz iswed (speċi fil-mira prinċipali)

                     1 450

                     klamar (speċifil-mira sekondarja)

                     600

                     siċċ (speċifil-mira sekondarja)

                     Tariffa

                     70 EUR/t għall-merluzz iswed

                     575 EUR/t għall-klamar

                     250 EUR/t għas-siċċ

                     90 EUR/t għall-qabdiet aċċessorji

                     It-tariffa tiġi kkalkulata fi tmiem kull perjodu ta' tliet xhur li għalih il-bastiment ikun ingħata awtorizzazzjoni tas-sajd, filwaqt li jitqiesu l-qabdiet li jkunu saru matul dan il-perjodu.
                     Il-liċenzja tingħata biss jekk isir ħlas bil-quddiem ta' EUR 1 000  għal kull bastiment, li għandu jitnaqqas mill-ammont totali tat-tariffa u li għandu jitħallas fil-bidu ta' kull perjodu ta' tliet xhur li għalih il-bastiment ikun ingħata awtorizzazzjoni tas-sajd.
                     L-għadd ta' bastimenti awtorizzati fl-istess ħin huwa limitat għal 6.

                     Perjodu ta' waqfien mis-sajd għal raġunijiet bijoloġiċi

                     Jekk ikun meħtieġ, il-Kumitat Konġunt għandu jadotta perjodu ta' waqfien mis-sajd għal raġunijiet bijoloġiċi abbażi tal-parir xjentifiku tal-Kumitat Xjentifiku Konġunt.

                     Osservaturi Xjentifiċi

                     B'deroga mir-regola stabbilita fil-punt 2 tal-Kapitolu X tal-Anness, il-bastimenti għandhom itellgħu abbord osservatur xjentifiku mill-Mauritania għal kull vjaġġ.

                     Kummenti

                     It-tariffi huma stabbiliti għall-perjodu kollu tal-applikazzjoni tal-Protokoll.

            (*1)  Dan l-ammont jista' jinqabeż b'10 % mingħajr konsegwenzi għall-kontribuzzjoni finanzjarja mħallsa mill-Unjoni Ewropea b'rabta mal-aċċess.

            (*2)  Jekk jintużaw dawn l-opportunitajiet tas-sajd, dawn għandhom jitnaqqsu mill-qabda totali permissibbli prevista għall-kategorija 6.